**L, 60**

De vita et moribus *Tartarorum*.

**[1]** *Tartarorum* diversi sunt mores et consuetudines. Manent enim in yeme in planiciebus et in locis calidis, ubi sit herba et pascua bona; estate vero ad frigidioria se transferunt, in montibus et vallibus ubi habeant aquas et pascua pro eorum bestiis conservandis. **[2]** Domunculas habent ex parv‹is› lignis rotundis, quas – cum necesse fuerit – cohoperiunt feno; ipsasque secum leviter portant, et taliter ipsas ordinant quod earum porte semper meridiem respiciunt. **[3]** Habent ‹eciam› currus filtro nigro cohopertos, taliter ordinato quod si continuo plueret nichil interius lederetur; et in talibus curribus ferunt eorum uxores et filios. Et hos currus trahunt boves, aliquando cameli. **[4]** Mulieres eciam, ipse emunt et vendunt, et breviter omnia necessaria viris et famulis faciunt; homines autem in nullo se impediunt preter quam in exercitibus et venationibus. **[5]** Vivunt ex carnibus et lacte; et commedunt ex quibuscumque carnibus, ita quod ex muribus faraonis (de quibus habent habundanter) et ex canibus et equis commedunt; et libenter ex equino lacte bibunt. **[6]** Uxores vero alterius nullo modo quis tangeret: habent enim pro turpi et inconvenienti valde; et eorum uxores sunt bone et legales viris. **[7]** Eor‹um› matrimonia faciunt in hunc modum. Nichil dat uxor viro, sed e converso vir uxori dotes exibet; et est licitum viro ad libitum uxores accipere usque ad .100., dummodo ipsas manutenere possit; verumtamen pro meliori et veriori semper primam retinent. **[8]** Et habent plures filios omnibus aliis gentibus, quod ex uxorum multitudine provenit. **[9]** Accipiunt eciam in uxores consanguineas et uxores fratrum, dum tamen mortui fuerint; et quod plus est, mortuo patre, filius eius maior uxorem patris – dum tamen non fuerit eius mater – recipit in uxorem. **[10]** Et in eorum uxorationibus magnas valde celebrant nuptias.