**L, 60**

De vita et moribus *Tartarorum*.

**[11]** Fides autem *Tartarorum* talis existit. Habent enim deum suum quem appellant *Nacigay*, ipsumque deum terrenum credunt custodientem eorum filios, bestias et segetes; et hunc deum faciunt ex filtro, faciuntque ei uxorem et filios. Et quilibet habet eum in domo sua, locantque uxorem istius dei a sinistris eius et eius filios ante eos, reverenturque eis valde. **[12]** Dum ergo commedere volunt, sumunt ex pinguiori carne suoque deo, uxori eius et filiis ora inungunt, et de brodio |9bis| carnium extra ostium domus spargunt, dicentes ex hoc eorum deum cum sua familia partem ex hiis suam habere; ‹et› ex tunc commedunt et bibunt. **[13]** Bibunt lac equarum, quod taliter conficiunt quod albo vino similatur; et est satis bonus potus, ipsumque ‘chemins’ appellant. **[14]** Eorum vestimenta, scilicet divitum vel nobilium, sunt panni aurei et sericini, et nobiles pelles (scilicet variorum, armelinorum, vulpis et çambelinorum), suntque panni solempniter muniti. **[15]** Eorum armamenta sunt arcus et enses et macia; arcu tamen plus utuntur: sunt enim optimi sagittatores. Corpora vero eorum defendunt cum armis ex corio cocto factis; et sunt fortes, et mirabiliter valentes in armis. **[16]** Et possunt exercitus onera longo facilius aliis substinere: multociens enim ‹uno mense› stabunt vel ibunt absque communi cibo et vivent ex lacte eque et ex venationibus, et eorum equi pascentur herbis quas ex terra sument; et si necesse fuerit tota nocte stabunt in equis, et eorum equi continuo pascentur herbas. **[17]** Sunt eciam quam maxime suis dominis obedientes, et facilius omnibus aliis gentibus ferunt incommoda minoribusque expensis egent; qua de causa sunt aptissime gentes ad conquirendum regna. **[18]** Ordinantur autem ordine tali dum eorum ducunt exercitus: si sunt .Cm. milites eorum dominus facit omnibus .X. capud unum, et omnibus .C. et omnibus .M. et omnibus .Xm. Et in tali ordine dominus principalis non se intromittit nisi cum .X., et dominus .Xm. non requirit eciam nisi .X.; et dominus .M. non habet quid facere nisi cum .X. et similiter dominus .C. non habet requirere nisi .X.; et tali ordine quilibet est suo capiti respondens. **[19]** Et congregatio .Cm. dicitur unum ‘tut’, et congregatio .Xm. ‘thoman’. **[20]** Et dum exercitus aliquis aliquo iverit, an‹te›cedunt eum duabus dietis .IIc. homines, totidemque sequuntur, inceduntque totidem a dextris, et similiter a sinistris. **[21]** De necessariis autem modicum secum portant, scilicet duos botacios de corio in quibus lac quod bibunt portant, et pignatam parvam in qua decoquunt carnes (quod si hac carerent, in ventribus animalium aqua plenis quemadmodum in lebetibus carnes coquunt, ipsasque simul et lebetes commedunt), et tendam unam parvam qua ab ymbribus se tuentur. **[22]** Quod si necesse fuerit, aliquando .X. diebus absque victualibus equitabunt et absque igne: vivunt enim ex sanguine quem ex venis equorum punctis sugunt; portant eciam lac durum ad modum paste quod aqua mixtum bibunt, dum tempus evenerit oportunum. **[23]** Cum inimicis autem taliter preliantur. Incepto proelio et aliquantulum peracto, omnes se vertunt in fugam, et dum fugiunt maiorem conflictum faciunt inimicis. Est enim eorum modus fugiendo continue sagittare, quare inimicos et eorum equos interimunt fugiendo; et tandem in unum coniuncti in inimicos se vertunt, et sic multociens victores existunt. **[24]** Hec dicta de moribus *Tartarorum* vera sunt de veris *Tartaris*: quia qui ad *Catay* conversantur ydolatrarum moribus maxime sunt affecti fidemque suam in plurimum relinquerunt, et qui in Orientis partibus conversantur ad *Sarracenorum* consuetudines sunt reducti. **[25]** Utuntur autem iustitia in hunc modum. Si abstulerit quis aliquod de quo non immineat pena mortis, ipsum percussionibus condempnant; dant ergo sibi verbera .7. vel .17. vel .27. vel .37. et continue excrescendo per .10. secundum excessum delicti, ‹in tantum› quod usque ad .CVII. aliquando perveniunt; et quam plures ex verberibus huiusmodi moriuntur. Quod si abstulerit equum vel aliquid propter quod mortem meruerit, tunc in duas partes ense truncatur; verum si voluerit reddere pro male ablato novies tantum valoris eius, mortem effugit. **[26]** Quilibet facit bullare bestias eius magnas, sicut sunt equi, cameli, boves et similia, et sic secure eas absque custodia ire permittunt. Bestias vero parvas – ut arietes, capras et similia – absque bulla cum custodia servant: eorum enim animalia pulcra sunt valde, et magna et pinguia. **[27]** Est et *Tartarorum* talis consuetudo: contrahunt enim parentelam de mortuis hoc modo. Habebit quis filium mortuum, alter filiam: tunc convenient de matrimonio, simulque dabit unus alteri hic mortuum ille mortuam, facientque ex hoc confici instrumentum quod igne cremabunt; et fumum inde exeuntem dicunt ire in alium mundum, et hoc matrimonium denunciare mortuis, et quod exinde mortuus ille et mortua tamquam uxor et vir in alieno mundo se tractant. Faciunt eciam depingere et designare in cartis homines in modum servorum et equos et alia ‹animalia›, et pannos et monetam et alia quam plura, que omnia igne comburunt, dicentes quod eorum filii (scilicet sponsus et sponsa) mortui tot et tanta in alieno mundo habebunt. **[28]** Et de huiusmodi matrimonio faciunt magnas nuptias, expaduntque de cibariis circumquaque per terram, dicentes has res sic per terram exspansas suis sponsis in alieno presentari mundo. **[29]** Et ex hinc qui talem contrahunt parentelam pro parentibus directe se tractant, ac si sponsis viventibus factum foret. **[30]** Hiis ergo relictis, ad loca ubi primo eramus in |10| maxima planicie revertamur.