**VB, 57**

|242r| **[1]** ‹L›e arme de questa generaciun tartara sono maçe nervade; et àno spade molto bone; e ssono boni arcieri e con le saete molto se aiutano. **[2]** Le arme de dosso sono de chuoro de bufalli et de altri animalli, molto grose; e sson de chuoro coto molto duri e forti. **[3]** Sono boni homeni et forti in bataglia et sono molto furibondi et pocho dela lor vita churano, la qualle ad ogni pericollo meteno{m} sença alchun respeto. **[4]** Son crudelissimi homeni e i più soferenti ad ogni desasio e besognendo viverano oltra un mese sollo di late de çumenta. **[5]** Li loro chavalli se pascheno sollo d’erbe e fano sença orço et alltra biava; e besognendo stano a chavalo do dì et do note che mai non desmontano et dormeno a chavallo e i loro chavalli dormendo pascholano. **[6]** Non è çente al mondo che più di loro durano affano, né più pacienti ad ogni desasio nele lor necesità et obedientissimi a’ suo’ segnori, omeni de picholisima spexa. **[7]** E per queste condicione i ssono ati ad aquistare el mondo: però nonn è meraveia se tante provincie, tanti reami, tanti popoli i àno vinti e suiugati. **[8]** Èno çente sença numero, omeni chavalchanti oltra .Cm. et àno questo ordene: che uno omo chomandano et à soto a sé diece homeni; e diece de questi àno sopra sé uno che a quelli chomandano. **[9]** Et chosì, de dieçe in dieçe se comandano e però, in ogni suo afare e con quanta moltitudene de gente i siano, uno homo non à a chomandare salvo a .X. homeni et a questo modo pasano i fati loro con grandissimo hordene. **[10]** Chiamano in suo lingua .Cm.homeni 1° tut e dieçe millia homeni 1° teman et chusì vano desendendo de .X. in diexe. **[11]** E quando i chaminano con suo hoste in alchuna parte mandano duxento chavali avanti in aguaito et altretanti da uno d’i lati, e tanti dal’altro lati et tanti riman adrieto et senpre stano nel’aguaito per quatro parte açò l’oste soa non fosse asalito da altre giente. **[12]** Se àno besogno mandare l’oste soe in alchuna parte non portano altre arnexe e vituaria: chadauno àno uno udro o doi pieni de late, una pignatella da chuoxere e una picholla tenda; e se l’ochorese ge manchase la vitualia per algun giorno, viveno del sangue del suo chavalo in questo modo. **[13]** I pogeno la vena al chavalo e de quella viveno; et ancho portano dil sangue apresso e quando i voleno quello mangiare i piglia del’aqua e mete de quelo nel’aqua e lasalo desfare e poi quelo beve; e per simelle fa de·late el qual i prendeno et aciella quello et dage grandissimo sostegno. **[14]** Chome ò dito, sono boni arcieri et ussano questo chostume in bataglia. **[15]** Molte fiate i fenceno fugire et, fugendo, i saetano a dietro i soi nemici e quei ferise; ma più molto i guastano i lloro chavalli et fucendo, quando a lloro pare, se sano molto ben adunare e con bello e gran maistero. **[16]** Ma de presenti questi sono sveliti e lasato alguni de questi soi chostumi però che parte de loro sono fati saracini et tiene la fede et leçe de *Machometo*. **[17]** Sono iusti homeni e s’el se trovasse alguno avese robato, per una chossa l’abia robato ge fi dato .VII. bastonate; et se i à robato .II. chose i fi dato .XVII. bastonate; se tre chose .XXVII. bastonate, et per tal modo va multiplicando per ogni chosa che fi robato .X. bastonate, fino al numero de .CVII. bastonate; e songe de queli moreno soto le bote. **[18]** E posito uno robasse .XV. buò, che vegneria a pasar .CVII. bastonate, i fa mocare |242v| la testa, salvo s’el se potesi redimere per .X. tanto quanto valle el furto. **[19]** E sono sì el paexe sechuro che chadauno che à bestiame groso sì ge fa el suo segno sul doso e llasa quei andare pascholando per la chanpagna sença alchuna guardia ale pechore; et altri simele bestiame menuto ge tiene el suo pastore a guardia de quelle. **[20]** Àno questa gente questo crudel chostumo: che se ad algun citadino morano el figiolo, çovene da etade de ani .VII. in sue, el padre subito fa cerchare una garçona conveniente a l’etade del puto morto e contraçe matremonio dila garçona viva con el puto morto. **[21]** E trageno charte di questo matremonio e con gran leticia d’etranbi i parenti de una parte e dil’altra, la meschina garçona i mete nel focho et arde quella e dicono: «Vae su fumo! pregamo i dii che questo matremonio sia felice nel’altro sechullo». **[22]** Et arssa la meschinela, tuti i parenti rimangeno in gran festa et fano de gran convivii: e fato do statue, una in forma de çovene e l’altra in forma de una garçona, et entranbe queste statue meteno sopra una chareta adornate quanto più richamente i pono. **[23]** E tirate le charete da chavalli, menano queste do statue con gran festa e giochi per tuta la tera; e poi le conducono al focho et arde quelle do statue e con gran pregi et oracione ai dii, che faceno quel matremonio congionto nel’altro mondo con felecitade; et da quell giorno in avanti tuti tieno insieme gran parentado. **[24]** Parme avervi dito assai e dele provincie et chostumi de questa generacion tartara; ora parlerò dela segnoria del *Gran Chan* et dela chorte soa, la qual al giudicio mio tegno, avendo cerchato e visto assai parte del mondo, che altra segnoria ‹non› se posi conparare di possança e richeça alla segnoria del *Gran Chan*, la qual è mirabelle et quasi incredibelle a chui non l’à vista. **[25]** Et forceròmi per certo non dir de quello niente più olltra che la verità, açò la testemoniança mia, apresso tuti et massime a quei che per i tempi vederà o udirà, sia cognosuta vera.