**Fr1, 7**

Ci dit le .VII. chapitre comment le *Grant Caan* envoia les .II. freres [pour] ses messages au Pape.

**[1]** Quant le Seignour que *Cablay* avoit non, seignour des *Tatars* de tout le monde et de toutes provinces et regnes et regions de cele grandisme partie du siecle, ot entendu tout le fait des *Latins* si comme li .II. frere li avoient conté, si li plot moult. **[2]** Si pensa en soi meïsmes d’envoier les en message a l’Apostoile: si leur pria d’aler en cest message avec un [de ses] barons, et il respondirent qu’il feroient tout son commandement comme a lor seignour.

**[3]** Si manda le *Seignour* devant li un de ses barons qui avoit non *Cogatal*, si li dist que il s’apareillast, que il veut que il voise avec les freres a l’Apostoile. **[4]** Cil respondi qu’il feroit son commandement a son pooir. **[5]** Aprés ce, le *Seignour* fist faire ses chartres en langage tarquoise pour envoier au Pape et les bailla aus .II. freres et a son baron, et leur encharga ce que il vout que il deussent dire a l’Apostoile.

**[6]** Et sachiés que en la chartre se contenoit si comme vous orroiz. **[7]** Il mandoit disant a l’Apostoile que il li envoit jusques a cent sages hommes de [nostre] loy crestienne et que il seussent de tous les .VII. ars et que bien seussent desputer et moustrer apertement aus ydolastres et aus autres conversations de genz par force de raison comment la loy de Crist estoit la meillour et que toutes les autres fussent mauvaises et fausses; et se il prouvoient ce, que il [et tout] son pooir devenroient homme de l’Eglyse. **[8]** Encore leur encharga que il [deussent] aporter [de l’huile] de la lampe qui art sus le Sepulcre en *Jherusalem*. **[9]** En tel maniere comme vous avez entendu contenoit leur message que le *Grant Sire* envoioit a l’Apostoile par ses .III. messages, le baron tartar et les .II. freres, mesire *Nicolaus* *Pol* et mesire *Mafeo Pol*.