**Fr2, 7**

Comment le *Grant Kaam* envoia les .II. freres per ses messages au pape. .VII.

**[1]** Quant le seigneur [qui] *Cublay Kaam* avoit |5a| a non, seigneur des *Tartars* de tout le monde et de toutes les provinces et regnes et regions de celle ‹gran›disme partie du siecle ot entendu tout le fait des *Latins*, si comme les .II. freres li avoient compté, si li plot moult: si pensa a soy meismes d’envoier les messages a l’Apostoille. **[2]** Si leur pria moult d’aler en ceste messagerie avec un de ses barons. **[3]** Et il leur respondirent que il feroient volentiers tout son commandement comme de leur seigneur. **[4]** Si envoia le seigneur querre devant soi un de ses barons qui avoit non*Cogatal* et li dist qu’il s’appareillast et que il veut que il voise avec les .II. freres a l’Apostoille. **[5]** Cilz li respondi que il feroit son commandement a son pooir. **[6]** Aprés ce, le seigneur fist fere ces chartres en langue tartoise, pour envoier au Pape, et les bailla aus .II. freres et a son baron, et lor encharga ce que il voult que il deussent dire a l’Apostoille. **[7]** Et sachiez que en la chartre se contenoit ce que vous orrez. **[8]** Il mandoit disant a l’Apostoille que il li vousist envoier jusques a cent sages hommes de nostre loi crestienne, et que il seussent de tous les .VII. ars, et que bien seussent desputer et moustrer apertement aus ydolastres et aus autres conversations de gens par force de raysons comment la loy de Crist estoit la meillor, et que toutes les loys autres sont mauveses et fausses; et se il prouvo|ient |5b| ce, que il et tout son pooïr devendroient crestien et homme d’Eglise. **[9]** Encor leur encharga que il li deussent aporter de l’uille de la lampe qui art sus le sepulcre nostre Seigneur en *Jherusalem*. **[10]** En tel maniere com vous avez entendu contenoit leur messagerie que le *Grant Sires* envoiest a l’Apostoille par ses .III. messages: le baron tartar et les .II. freres, messire *Nicolas Pol* et messire *Mafé Pol*.