**VA, 3**

Chome misier *Nicollò* e misier *Mafio* andò anbasiatori al papa per lo *Gran Chaan*, qué ’llo i mandasse ‹omeni de› seno per desputar.

**[1]** Quando el *Gran Chaan*, zoè el segnior de tuti i segniori, el qual segnioriza tuti i *Tartari* del mondo e tute le provi|nzie |7r| e regniami de quella grandisima parte del mondo, quando l’ave intexo la condizion d’i *Latini*, mostrò che molto li piazesse, e disse ai suo’ baroni ch’el voleva mandar anbasiatori al papa de’ *Cristiani*. **[2]** E pregò misier *Nicollò* e misier *Mafio* che li piazese d’eser soi anbasiatori, chon uno d’i suo’ baroni, a misier lo papa. **[3]** Elli respoxeno ch’elli erano presti e apariadi de obedir intriegamente tuti i soi comandamenti, sì chome a suo signiore. **[4]** El *Grande Chan* se fè’ vegnir un suo baron davanti che aveva nome *Chogatal* e dise-lli ch’el volleva ch’el andasse al papa chon quelli do *Latini*. **[5]** E quel baron rispoxe ch’el iera apariado de obedir a tuti i suo’ comandamenti, sì chome suo homo ch’el iera.

**[6]** El *Grande Chaan* scrisse ziò ch’el volsse in suo’ letere scriver per portar al papa in lingua tartarescha, e a llor tre inpoxe quelle anbasiate ch’el volsse in lor letere. **[7]** E in l’anbasiata se contegniva ch’el mandava pregando misier lo papa ch’el li dovesse mandar infina cento omeni, li qual saveseno e foseno ben savii in la leze de Cristo, e saveseno ben desputar avertamente a llui e a sua zente, e a tuti quelli che adorano i idoli, chome la lor leze non è bona, e chome le idolle èno opere de’ diavolli, e che i mostraseno per raxon che la fe’ e leze de’ *cristiani* è la mior che sia al mondo, e mior cha quella de’ *Tartari*. **[8]** E anchora pregò el *Gran Chaan* quelli do fratelli che i doveseno portar del’olio che ardeva in la lanpada del sepulcro de Cristo in *Ieruxalem*.