**Fr1, 70**

Ci dit le .LXX. chapitre du plain de *Bargu* et de lor diverses coustumes que il ont.

**[1]** Quant l’en se part de *Caracoron* et [d’*Alcay*], la ou l’en met les cors des seigneurs tartars, si comme je vous ai conté ça arriere, on va .XL. journees par tramontane, se trueve on un plain qui s’apele le plain de *Bargu*. **[2]** Les gens sont apelez *Mescrit* et sont moult mauvaises gens, et vivent de bestail. **[3]** Et leurs coustumes ont comme *Tartars* et sont au *Grant Caan*. **[4]** Il [n’]ont nul blez ne de vin. **[5]** L’esté ont chacion de bestes et d’oiziaus assez, mais l’iver n’ont point pour le grant froit.

**[6]** Et quant l’en a chevauchié .XL. journees par ce grant plain, si trueve on la *mer Osiane*. **[7]** Iluec ont montaigne ou li faucon pelerin font leur ni, car en ces montaignes ne trueve on homme ne femme ne oisel ne beste fors que une maniere d’oiziaus qui sont apelé barguelac, de quoi les faucons se paissent. **[8]** Il sont grant comme perdris et ont les piez comme papegaus et la queue comme arondeles et sont moult volant. **[9]** Et c’est pour le grant froit qu’il y fait que nul animal n’i puet habiter.

**[10]** Et quant li *Granz Caan* veult des faucons pelerins, si les mande la. **[11]** Et ess illes qui sont la entour [en cele mer] naissent les gerfaus. **[12]** Et sachiez de voir que ce lieu est tant a tramontane que l’estoile tramontane [demeure] auques pres a demi jour. **[13]** L’en y trueve tant de [gerfaus] en ce lieu que le *Seigneur* en a tant comme il veult. **[14]** Et n’entendez pas que ceulz que li *Crestien* portent en *Tartarie* [voisent] au *Grant Caan*, mais les portent au *seignor de Levant*. **[15]** Or vous ai conté tout le [fait] de ces provinces vers tramontane jusques a la *Grant Mer*, que plus n’i a matiere. **[16]** Or vous conterons des autres terres jusques au *Grant Caan* et retornerons a une prouvence que nous avons escrit en cest livre, qui est apelee *Campicuy*.