**Fr2, 70**

Ci devise du plain de *Caracoron* et de leur diverses coustumes que il ont. .LXX.

**[1]** Et quant l’en se part de *Caracoron* et d’*Elcay*, la ou se metent les cors des seigneurs tatars, si com je vous ai conté [ç]a arriere, si s’en vait .XL. journees par tremontaine et se treuve .I. plain que l’en appelle le plain de *Bargu*. **[2]** Les genz ‹sont› appellez *Mescript* et sont moult sauvages genz; et vivent de bestial; et leur coustumes ont comme *Tatars*, et sont au *Grant Kaam*. **[3]** Il n’ont nuls bles ne nuls vins. **[4]** L’isté ont ch[a]sseys de bestes et d’oisiaus assez, mes l’iver n’en ont neent pour le grant fret.

**[5]** Et quant l’en a chevauchié .XL. journees par ce grant plain, si treuve l’en la *mer Osianne*, illec, aus montaignes, la ou li faucons pelerins ont leur niz, car en ces montaignes ne treuve l’en ne homme ne fame ne beste ne oisiaus, fors que une maniere d’oisiaus, qui sont appellez barguerlac, de quoi les faucons se paissent. **[6]** Il sont granz comme perdris, et touz les piez comme papegai, et la queue comme arondele; et sont moult volant. **[7]** Et c’est pour le grant froit que nul animal ni pu|et |26d| habiter. **[8]** Et quant le *Grant Kaam* veut des faucons pelerins des nis, si envoie jusques la pour euls. **[9]** Et que en illes qui sont en cele mer la encor nessent les gerfaus. **[10]** Et sachiez que c’est de voir que ce lieu est ‹t›ant en tremontaine que l’estoille de tremontaine vous demeure auques a delivre demi jour. **[11]** Et on i treuve tant de gerfaus en cel lieu que le seignor en a tant comme il veut. **[12]** Et n’entendez pas que ceus que les *Crestiens* portent en *Tartarie* [voi]sent au *Grant Kaam*, mes il les portent au *seigneur du Levant*.

**[13]** Or vous ai compté tout le fet de ces provinces vers tremontaigne, jusques a la grant mer, que il n’i a plus terre. **[14]** Or vous conterai des autres provinces jusques au *Grant Kaam* et retornerons a une province, que nous avons escript en cest livre, qui est apellez *Campitui*.