**Fr1, 71**

Ci dit le .LXXI. chapitre du royaume de *Erguiul*.

**[1]** Quant l’en se part de cest *Campicuy* que je vous ai dit, l’en chevauche .V. journees [la ou on ot parler mains espriz de nuit]. **[2]** Et au chief de ces .V. journees vers levant, l’en trueve un royaume qui est apelez *Erguiul* et est au *Grant Caan* et est de la grant province [de] *Tangut*, qui a plusors royaumes. **[3]** Les gens sont *crestiens nestorins* et *ydolastres* et de ceulz qui aourent *Mahommet*. **[4]** Il y a en ces royaumes citez assez, mais la maistre citez est *Erguiul* et [de] ceste cité vers seloc puet on aler es contrees de *Caltay*. **[5]** Si trueve on une cité qui a non *Singay* et y a viles et chastiaus assez et est du *Tangut* meïsmes et est au *Grant Caan*. **[6]** Et sont ydres et gens qui aourent *Mahommet* et de *crestiens* aussi.

**[7]** Il ont bués qui sont sauvages, et sont grant comme olifant et sont moult biaus a veoir, car il sont tuit pelu sus le dos, et sont blanc et noir et ont le poil lonc bien .III. paumes, et sont si bel que c’est merveilles. **[8]** Il en ont assez [domeschés] qu’il pristrent quant il estoient petis, si les chargent et font leur servise avec eulz et labourent la terre aussi, et labourent .II. tans que les autres pour leur grant force.

**[9]** En cele contree trueve on le meilleur [muglias] du monde, et vous dirons comment il nait. **[10]** Il ont en cele contree une maniere de bestes sauvages qui est comme une gazele et a le [poil] de cerf moult gros et les piez comme gazele et la [queue], mais n’a point de [cornes], mais elle a .IIII. denz,.II. dessouz et .II. dessuz, qui sont longues bien .III. dois et sont soutiles et vont [.II.] en sus et .II. en [jus]. **[11]** Et [est] moult bele beste. **[12]** Ainsi trueve on le mugliat en ceste maniere, car quant il ont prise [ceste beste], si le trueve on au nombril entre le cuir et la char une posteme de sanc, et il taillent avec tout le cuir et le traient hors. **[13]** Et celui sanc qui est dedenz cele posteme, si est le mugliat de quoi vient si grant oudeur. **[14]** Et en y a en ceste contree [moult] grant quantité de ces bestes.

**[15]** Il vivent de marcheandise et [d’art] et ont habondance de blez. **[16]** Et a la province .XXV. journees. **[17]** Il y a aussi faisanz qui sont .II. tanz plus granz que les nostres et ont la queue longue bien .X. paumes. **[18]** Autres oiziaus y a assez de maintes manieres, qui ont moult beles plumes de diverses couleurs.

**[19]** Les gens sont ydres et sont moult crasses genz et ont petit nez et s’ont noirs cheveus et n’ont nule barbe fors aucun poil au guernon. **[20]** Les femmes [n’ont] nul poil de nule part se non les cheveus de leur teste et sont moult beles et blanches [et moult bien faites] de toutes façons.

**[21]** Il se delitent moult en luxure et prennent femmes assez, car leur loy ne leur coustumes ne le deffendent pas. **[22]** Et s’il y a aucune femme qui soit de vil lignage, puis que elle soit belle, si l’espousent des plus granz genz qui y sont, et encore doivent au pere et a la mere de leur [biens a] plenté si comme il [seront] acordé.

**[23]** [Or] nous partirons de ceste province et vous onterons d’une autre vers Levant.