**Fr2, 71**

Ci dist du royaume de *Erguiul*. .LXXI.

**[1]** Quant l’en se part de *Campicui* que je vous ai compté, l’en chevauche .V. journees la ou ‹on› ot parler mains espriz de nuit. **[2]** Et au chief de ces .V. journees vers levant, l’en treuve .I. royaume, qui est apelez *Erguiul*, et est au *Grant Kaam*, et est de la grant province de *Tangut*, ou il a pluseurs royaumes. **[3]** Les genz sont *crestiens nestorins* et ydolastres et de ceus qui aourent *Mahomet*. **[4]** Il y a en cest royaume citez assez, mes la maistre cité est *Erguiul*. **[5]** Et de ceste cité vers seloc puet l’en aler es con |trees |27a| du *Catay*. **[6]** En ceste voie par seloc, alant es contrees du *Catay*, treuve l’en une cité qui a a non *Singuy*. **[7]** Et y a villes et chastiaus assez, et est de *Tangut* mesmes, et est au *Grant Kaam*. **[8]** Et sont idles et genz qui aourent *Mahommet*. **[9]** Et si y a des *crestiens* aussi.

**[10]** Il ont bués, qui sont sauvages et sont grans comme olifans et sont moult biaus a veoir, car il sont tuit pelu, sanz de dos. **[11]** Et sont blanc et noir et ont le pel bien lonc .IIII. paumes; et sont si beaus que c’est merveilles. **[12]** Il en ont de privez assez, que il prennent quant il sont petiz, si que il en ont assez et les chargent et font tuit leur service avec euls; et labourent la terre aussi; et labourent bien .II. tans que nulles autres bestes pour leur grant force.

**[13]** En ceste contree treuve l’en le meilleur muglias du monde, et vous dirai comment il nest. **[14]** Il ont en ceste contree une maniere de beste sauvage qui est comme une gasele et a le poil de cerf moult gros et les piez comme gasele et la queue; mes elle n’a nulles [cornes]; mes elle a .IIII. dens, .II. dessouz et .II. dessus, qui sont longues bien .III. dois et sont soutilles et vont .II. en sus et .II. en jus; et est moult belle beste. **[15]** Et se treuve le mugliat en ceste maniere, car, quant il l’ont prise, si li treuvent au nombril, entre le cuir et la char, une empostume de sanc que il taillent avec tout le cuir et l’en traient fors. **[16]** Et celui sanc, qui est dedens cele empostume, si est le mugliat de quoy vient si grant oudeur. **[17]** Et en a, en ceste |27b|contree, moult grant quantité de ces bestes.

**[18]** Il vivent de marchandise et d’art et ont habondance de bles. **[19]** La province est grant .XXVI. journees. **[20]** Il y a aussi f[aisa]ns moult grans qui sont bien .II. tans plus granz que les nostres et ont la painne longue bien .X. paumes. **[21]** Autres oisiaus y a assez de maintes manieres qui ont moult belles plumes de diverses couleurs.

**[22]** Les genz sont idles, et sont grasses genz et ont petiz nes et les cheveus noirs, et n’ont nulles barbes fors aucuns peles au guernon. **[23]** Les fames n’ont point de poil nulle, se non les cheveus de la teste, et sont moult belles et blanches de toutes fa[ç]ons. **[24]** Il se delitent mout en luxure et prennent fames assez, car leur loy ne leur usage ne le leur desfent pas. **[25]** Et s’il y a aucune fame qui soit de vil lignage, puis qu’elle soit belle, si l’espousent des plus grans du païs. **[26]** Et encore donnent au pere et a la mere de la garce de l’or a grant planté si comme il se seront acordé.

**[27]** Or nous partirons de ci, et vous conterons d’une autre province vers levant.