**L, 62**

De regno *Ergivul*.

**[1]** Recedendo a *Campicion*. itur .V. dietis, et in hac via sunt quam plures spiritus qui in nocte audiuntur loqui. **[2]** Et in fine harum .V. dietarum versus oriens est regnum dictum *Ergivul*, quod est in supra dicta maxima provincia de *Tangut*, in qua plura sunt regna. **[3]** Gentes sunt *christiani nestorini* et ydolatre, et adorantes *Machomet*. **[4]** Et in hoc regno sunt civitates et castra multa, sed principalior est *Ergivul*. Et ab hac civitate versus siroch potest iri in partibus de *Cattay*; et in ipsa via est civitas dicta *Singiu*: et sunt hinc civitates et castra multa, et sunt eciam de provincia *Tangut*. **[5]** Gentes sunt ydolatre, et adorantes *Machomet*, et aliqui *christiani nestorini*. **[6]** Habent boves silvestres magnitudinis quasi elefantum, qui sunt pulcherrimi. Sunt enim pilosi ubique preter quam in dorso, et sunt pili longitudinis circa trium palmorum; et sunt albi et nigri. Et ex hiis bobus aliquos domesticaverunt, de quibus ipsa in quantitate habent, ‹cum quibus necessaria sua faciunt: sunt enim in duplo fortiores aliis, quare› laborant cum ipsis et onerant ‹ipsos›. **[7]** Et in hiis partibus nascitur optimum muscatum, quod taliter invenitur. Est enim bestiola quedam magnitudinis gaçele, pilum habens similitudinis cervi, grossiorem tamen multum; pedes habet in modum gaçele, et caudam, sed caret cornibus; et habet quatuor dentes, duos videlicet de subtus ad superius tendentes, et duos de super descendentes ‹ad› inferius, et sunt subtiles et longitudinis digitorum trium. Et est pulcrum animal. In medio autem umbilici, inter corium et carnem, invenitur apostema sanguineum: hoc extrahunt cum parte pellis sibi coherente, et hoc est muscatum, ex quo tam bonus emanat odor; et in hac provincia habetur in maxima quantitate. **[8]** Et habentur hic faxiani in duplo maiores nostris: sunt enim magnitudinis pavonum parum tamen minus, qui habent caudas longas ad plus .X. palmis, et aliqui novem et aliqui .7. ‹ad minus›. **[9]** Habentur tamen faxiani alterius modi, qui sunt totaliter similes nostris, et eiusdem magnitudinis. **[10]** Sunt eciam multe alie maneries avium, cum valde pulcris et diversis coloribus. **[11]** Et durat hec provincia .25. dietis. **[12]** Gentes vero sunt ydolatre, et grasse, habentes parvum nasum et capillos nigros; et carent barba – habent tamen aliquos pilos in mento. Mulieres vero carent pilis ubique preter quam in capite, et habent pulcras carnes et albas; et sunt totaliter bene formate. Homines sunt luxuriosi multum, quare multas sumunt uxores, quod licite facere possunt.