**VA, 57**

De *Gagni*, dove è i buò grandi come elifanti.

**[2]** Quando l’omo se parte de *Chanpion*, el va per una contrà ben zinque zornate; in quella contrà se alde parlar dì e note i spiriti piuxor fiate.

**[3]** Dentro queste zinque zornate verso levante, se trova uno regniame che è apellato *Ergul*, ed è della signioria del *Grande Chaan*; et è della provinzia de *Tangut*, la quale à piuxor regniami. **[4]** La zente della contrà è de tre zenerazion: el ve n’è *cristiani nestorini* e idolatri e che àno la leze de *Machometo*. **[5]** El n’è zità asai; la zità maistra è *Chugievil*. **[6]** De questa zità verso sirocho se trova una zità ch’è apellata *Singui*; ed è-ne lì chastele asai, et è sotoposta al *Gran Chaan*. **[7]** Et sono idolatri, e ’l n’è *cristiani* e de quelli à la leze de *Machometo*. **[8]** El ge n’è buò salvadegi che èno grandi chome elinfanti, et sono molto boni e belli da veder, et sono tuti peloxi sul naxo et sul dosso; et sono bianchi e negri, e ’l pello è bon e longo tre spane. **[9]** E de questi cussì fati sono alchuni che n’àno demestegi, e queli domestegi portano gran pexo e lavorano la tera, e fano molto gran lavorare per la gran forza che i àno.

**[10]** In questa contrà è el mior muschio che sia al mondo. **[11]** Ell è una bestia della qualità d’una gata, e à pello chome zervo molto grosso e i pie’ chome gata, e à quatro denti, do de sopra et do de soto, e i denti longi ben tre dedi e sono molto sotili; et è molto bella bestiolla. **[12]** El se ge trova soto el chorpo, a pe’ del bonigolo dentro charne e pelle, una postiema de sangue: quella se taia fuora con tuta la pelle, e quelo sangue è muschio, del qual ge n’è chusì grande odore. **[13]** De queste bestie gi n’è grande abondanzia.

**[14]** In quella contrà la zente vive de arte e de merchadantia, e àno abondanzia de biava. **[15]** La provinzia è longa vintizinque zornade. **[16]** El ge n’è faxiani ch’è de grandeza de quelli de nostra contrà do a tanto grandi, e àno la coda plui de diexe spane, o nuove, o oto, o sete almeno. **[17]** Anchora ve n’è faxiani |28r| ch’è de grandeza de queli dele nostre chontrà; et è-ne oxieli chon molte belle pene e molto ben coloride. **[18]** La zente de questa contrà sono grassi e àno piziol naxo e chavelli negri, et àno barba che à se non arquanti pelli dentro.