**Fr1, 73**

Ci dit le .LXXIII. chapitre de la province de *Tendut*.

**[1]** *Tendut* est une prouvince vers Levant en laquele a viles et chastiaus assez. **[2]** Et sont au *Grant Caan*, car tuit li descendant du *Prestre Jehan* sont au *Grant Caan*. **[3]** La maistre citez est nommee *Tendut*. **[4]** Et ceste province en est roys un du lignage *Prestre Jehan*; [son nom est *Gorge* et tient la terre pour le *Grant Caan*] mais [non pas toute celle que tenoit le *Prestre Jehan* mais] en partie. **[5]** Je vous di que toutes foiz ont eu leur roy du parenté *Prestre Jehan* des filles du lignage des *Grans Caans* a femme.

**[6]** En ceste terre treuve on aussi les pierres dont l’en fait l’azur, qui est aussi comme une vainne de terre et est moult fin. **[7]** Et encor y a assez de chamelés qui sont de poil de chameus moult fins et de chascune couleur. **[8]** Il vivent de bestail et du fruit de la terre et se fait auques marchandise et ars. **[9]** Et la seignourie aus *Crestiens* [est], ainssi comme je vous dirai, mais bien y a ydres assez et *Sarrazins*. **[10]** Il ont une generacion de gent qui ont la seignourie, qui s’apelent *argon*, qui veult a dire *sasmuel*, et sont plus bel homme que les autres mescreans et plus sage; et pour ce ont il la seignourie et sont bons marcheans et sages.

**[11]** Sachiez que en ceste [province] de *Tenduc* estoit la maistre cité ou *Prestre Jehan* tenoit son siege quant il seignouroit les *Tartars*. **[12]** Et encore y demeurent si oir car cestui *Gorge* que je vous ai nommé est du lignage au *Prestre Jehan*, si con je vous ai conté et dit, et est le [VI.]me seignour depuis *Prestre Jehan*. **[13]** Et c’est le lieu que nous apelons en nostre païs *Got* et *Magot*, mais il l’apelent en leur païs *Ung* et *Mugal*, car en cele province y avoit .II. generacions de genz avant que les *Tartars* partissent de la: *Ung* estoient ceuz du pays et *Mugul* estoient les *Tartars*; et pour ce sont il apelé aucune foiz *Mongle* les *Tatars*.

**[14]** Et quant l’en a chevauchié .VII. journees par levant en ceste province, si s’acoste l’en aus costieresdu *Catay*, si que chevauchant ces .VII. journees, l’en trueve citez et chastiaus assez.

**[15]** Les gens aourent *Mahommet* et si a ydres et *crestiens nestorins* aussi. **[16]** Il vivent de marcheandise [et d’art] car il labourent dras d’or que l’en apele nasich, moult fins, et nasques et dras de soie de moult de manieres, car aussi comme nous avons les dras de laine en nos païs de maintes manieres, aussi ont il les dras d’or et de soie de pluseurs manieres. **[17]** Il sont tuit au *Grant Caan*.

**[18]** Il y a une cité qui a non *Sindatary*, la ou on fait moult [d’ars] qui ont besoing en ost du *Seigneur*.

**[19]** Et es montaignes de ceste province [a] un lieu qui est moult bonne argentiere, et en trait on argent assez et est appelé [*Soifa*]. **[20]** [Il ont] chacion [de bestes] et oizelle assez.

**[21]** Or nous partirons de ceste prouvince et yrons .III. jornees avant. **[22]** Et aprés ces .III. journees se trueve l’en une cité qui s’apele *Siasonnor*, en laquele il y a un grant palais qui est au *Grant Caan*, car il [y] demeure moult volentiers pour ce qu’il y a lac et rivieres assez, la ou demeurent cesnez et autres manieres d’oisiaus; et es plains y a grues et perdris et faisanz et autres oiziaus si que pour la grant plenté des oiziaus y demoure le *Seignour* pour son delit moult volentiers.

**[23]** Il oizele aus [gerfaus] et aus faucons, dont il a grant soulaz.

**[24]** On y trueve .V. manieres de grues en ces contrees, qui sont de ceste maniere. **[25]** La premiere est toute noire con corbel et sont moult grandes; l’autre est toute blanche, les eles sont belles car sus les eles ont [yeulx rons] de couleur d’or si comme celes du paon, et ont le chief vermeil et noir moult bien fait et le col noir et blanc et de couleur d’or, et sont greignour que nule des autres; la tierce maniere sont des nostres; la quarte sont petites et ont aus oreilles pennes longues pendans, vermeil et noir, moult bel; la quinte maniere sont toutes grises et le chief vermeil et noir moult bel et moult bien fait et sont moult grandes. **[26]** Et pres de cele cité a une valee en laquele li *Sires* a fait faire pluseurs maisonnetes [ded]ens esqueles il fait tenir grant quantité de perdelis, et en y a si grant quantité que c’est merveilles; et en y a en la garde de ces perdelis pluisours hommes. **[27]** Et quant le *Grant Caan* i va, il en a tant comme il veult.

**[28]** Or yrons avant .III. journees entre grec et tramontane.