**Fr2, 73**

Ci devise la province de *Tanduc*. .LXXIII.

**[1]** *Tanduc* est une province vers levant, en laquelle a villes et chastiaux assez. **[2]** Et sont au *Grant Kaam*, car touz les descendans du *Prestre Jehan* sont au *Grant Kaam*. **[3]** La mestre cité nomme l’en *Tanduc*. **[4]** Et de ceste province en est roys uns du lignage au *Prestre Jehan*. [5] Son non est *Jorge* et tient la terre pour le *Grant Kaam*, mes non pas toute cele que tenoit *Prestre Jehan*, mes aucune partie. **[6]** Mes je vous di que toutes foiz ont eu ses roys du parenté au *Prest‹r›e Jehan* des filles, et du lignage des grans *Kaam*, pour fame.

**[7]** En ceste province treuve l’en les pierres de quoi l’en fet l’asur, qui est aussi comme une vaine de terre, et est moult fin; et en y a assez. **[8]** Et encor y a cameloz assez, que on fait du poil des chameus, moult fins et de diverses couleurs. **[9]** Il vi‹v›ent de bestes et du fruit de la terre. **[10]** Et si fet auques marchandise et art. **[11]** Et la seignorie est aus *crestiens*, ainssi com je vous dirai. **[12]** Mais il y a idles |27d| assez et *sarrazins*. **[13]** Il ont une generation de gens, ces *crestiens* qui ont la seigneurie, qui s’appellent *Argon*, qui vaut a dire *Gasmul*, et sont plus beaus hommes que les autres mescreans et plus sages. **[14]** Et pour ce ont il la seigneurie et sont bons marchans.

**[15]** Sachiez que en ceste cité de *Tanduc* estoit la mestre cité ou *Prestre Jehan* tenoit son mestre siege quant il seigneurioit les *Tatars*; et encore y demeurent ses hoirs, car cestui *Jorge* que je vous ai nommé est du lign‹a›ge au *Prestres*, si comme je vous ai compté et dit, et est le .VIe. seigneur depuis *Prestre Jehan*. **[16]** Et ce est le lieu que nous apellons païs *Got* et *Magot*, mes il l’appellent *Ung* et *Mugul*, car en ceste province avoit .II. generations de gens avant que les *Tatars* partissent de la: *Ung* estoient ciaus du païs, et *Mugul* estoient les *Tartars*; et pour ce sont il aucune foiz appelle[z] *Mugul* pour les *Tatars*.

**[17]** Et [quant l’en chevauche] .VII. journees par ceste province parlevant, si s’acoste l’en aus contrees du *Catai*, si qu’en chevauchant ces .VII. journees treuve l’en citez et chastiauz assez. **[18]** Les genz aourent *Mahommet*; et si y a idles; et *crestiens nestorins* aussi. **[19]** Il vivent de marchandise et d’art, car il labourent dras d’or que l’en app‹e›lle nasich, moli[s]ins et naques, et dras de soie de maintes autres manieres, car, aussi comme nous avons les dras |28a| de soie et de laine et de maintes manieres en no païs, aussi ont il les draps d’or et de soie de pluseurs manieres. **[20]** Il sont touz au *Grant Kaam*. **[21]** Il y a une cité, qui a non *Suydatui*, la ou se fait moult d’ars qui besoignent aus genz du *seigneur*. **[22]** Et, en une montaigne de ceste province, a un lieu qui est moult bonne argentiere dont on trait argent assez, et est appellee *Ydifir*. **[23]** Il ont cha[ç]oison et oiselez assez.

**[24]** Or nous partirons de ceste province et irons .III. journees avant. **[25]** Et, aprés ces .IIII. journees, l’en treuve une cité, que l’en appelle *Cyagannor*, en laquelle a .I. grant palais qui est [au] *Grant Kaam*, car il demeure en cest palais moult volentiers, pource que il y a lacs et rivieres assez, la ou demeurent sesnes, et si y a de moult de manieres d’oysiaus assez; et aus plains a grues et perdris et fesans et autres oisiaus a grant planté, si que, pour le grant oiseleis, y demeure le *seigneur* plus volentiers pour son delit. **[26]** Il oisele aus gerfaus et faucons, de quoi il a grant solaz. **[27]** L’en treuve .V. manieres de grues en ces contrees, qui sont de ceste maniere. **[28]** La premiere maniere est toute noire comme corbel, et sont moult grandes. **[29]** L’autre maniere est toute blanche; les elles ont moult belles, car, sus les elles ont oiselles rons de coulour d’or; et sont greigneurs que nulle des autres manieres assez. **[30]** La tier|ce |28b| maniere sont des nostres. **[31]** La quarte maniere sont petites et ont aus oreilles pennes longues pendans vermeil et noirs moult beaus. **[32]** La quinte maniere sont toutes grises et le chief vermeil et noir et bien fet, et sont moult grandes.

**[33]** Et emprés ceste cité a une valee en laquelle le *seignour* a fait faire pluseurs maisonnetes esquelles i‹l› fait tenir grandisme quantité de perdris; et en y a si grant quantité que c’est merveille. **[34]** Et a, en la garde de ces perdris, pluseurs hommes. **[35]** Et quant le *Grant Kaam* y vait, il en a tant comme il veut.

**[36]** Or irons avant .III. journees entre grec et tremontaine.