**L, 64**

De provincia *Tenduc*.

**[1]** *Tenduc* est provincia versus oriens et est ex provinciis *Unc Kanis* (id est *Presbiter Iohannis*), in qua sunt civitates et castra multa; principalis tamen civitas dicitur *Tenduc*. **[2]** Et in hac provincia est dominus unus ex progenie *Presbiteri Iohannis*, et usque ad hoc tempus sic dicitur; sed proprium nomen regnantis ad presens est *Georgius*, qui est sextus a tempore quo huic provincie *Tartari* dominati sunt. **[3]** In hac provincia invenitur lapis laçuli, ex quo fit açurum; et habetur in multa quantitate. **[4]** Fiunt eciam çambelotti ex pilis camelorum valde boni. **[5]** Hee gentes vivunt ut plurimum ex fructibus terre, licet aliqui modici sint mercatores et artiste. **[6]** Dominium huius provincie est *christianorum*, |10bis| licet sint ibi quam plures ydolatre et adorantes *Machomet*. Et aliqui sunt nati ex diversis maneriebus gentium quos ‘*Argon’* dicunt; et sunt hee gentes pulcriores et sapientiores aliis illius provincie, et magis mercatores. **[7]** Et in hac civitate fuit sedes *Presbiteri Iohannis*, quando dominabatur *Tartaris* et aliis circumstantiis provinciis; et adhuc suorum descendentium sedes existit. **[8]** Et hec sunt loca que appellamus *Og* et *Magog*, sed in eorum lingua dicunt *Ung* et *Mungul*; et in qualibet harum provinciarum sunt diverse gentes, quia in *Ung* manent *Og* et in *Mungul* *Tartari*. **[9]** Et eundo per hanc provinciam .VII. dietis per oriens versus *Catay* inveniuntur multe civitates et castra, in quibus sunt adorantes *Machomet*, et ydolatre et aliqui *christiani nestorini*; et sunt mercatores homines et artiste. **[10]** Fiunt ibi panni aurei optimi, dicti ‘nassici’ et ‘nach’, et panni de seta diversarum manerierum. **[11]** Est eciam civitas quedam dicta *Sindatui*, in qua fiunt diverse artes et maxime armamenta. **[12]** Et in montibus huius provincie est locus nominatus *Ydifu*, ubi foditur vena argenti in maxima quantitate. **[13]** Et sunt in partibus istis bone venationes tam avium quam bestiarum. **[14]** Et tribus dietis ultra est civitas dicta *Ciagannuor*, quod sonat in latino ‘Stagnum album’, in qua est palacium magnum *Grandis Canis*; et sunt hinc lacus et flumina multa, in quibus sunt multi cigni. Sunt eciam ibi multe planities, in quibus sunt multe grues et faxiani et perdices, et multa alia genera avium. **[15]** Et habent eciam quinque maneries gruum. Quedam enim sunt totaliter nigre sicud corvus, et sunt valde magne. Quedam totaliter albe; sed in alis quasi per omnes pennas ‹alarum› habent oculos in modum pavonum, et eciam in caudis, et sunt coloris aurei valde lucentes; caput habent rubeum et nigrum, bene protractum; collum habent album et nigrum, et sunt longe maiores aliis. Tercia maneries est per omnem modum similis nostris; et quedam sunt parve habentes ad auriculas pennas longas, rubeas et nigras, valde pulcras. Sunt eciam alie grues totaliter grissee, caput habentes rubeum et nigrum; et sunt pulcre valde et magne.