**VA, 59**

De *Ciachamaor*, dove se truova de zinque mainiere de grue; et altre cosse.

**[1]** Se l’omo se parte de *Erguul*, andando verso griego e levante, el entra in le tere del *Prete Zane*, e poi entra in la provinzia de *Tenduch*, dove è zità e chastelle asai; et è soto el *Gran Chaan*. **[2]** La maistra zità è apelata *Tenduch*. **[3]** In questa provinzia [s]i [è] re l’uno del parentado del *Prete Zane*, et è anchora apelato *Prete Zane*, et è suo nome proprio ‹*Iorzo*›. **[4]** El tien la tera per el *Grande Chaan*, ma non tuta quella che tegniva *Prete Zane*, ma alchuna parte de quella. **[5]** I *Grandi Chaan* àno d’ognora mantegniù parentà chon lui – el re de quella contrà –, dapoi ch’è morto el gran *Prete Zane*, e àno senpre dado de suo’ figlie a quel‹i› ch’àn re[gn]ato in quella contrà.

**[6]** E in questa s’atruova la piera dove se fa l’azuro; et è-ne asai azuro molto bon. **[7]** El ge n’è zanbeloti de pello de ganbeli molto boni. **[8]** E viveno de bestie et de fruto de tera; e ’l ge n’è arquante arte e merchadantie.

**[9]** La mazior parte della zente èno *cristiani*, e questi signiorizano la chontrà, ma el ge n’è anchora de quelli che adorano le idolle et de quelli che adorano *Machometo*. **[10]** E anchora ve n’è una zente ch’è apellata *Argon*, ch’è a dir in nostra lengua ‘*griarsemaoli’*, perché |28v| i è nati d’una zenerazion de zente, zioè de quelli de *Tenduch* che adorano *Machometo*. **[11]** Questi sono i più belli omeni e plui sani e plui merchadanti che siano in quella contrà. **[12]** In quella provinzia fo la sedia de *Prete Zane* quando el signiorizava la *Tartaria* e tute le grande provinzie e signiorie d’atorno; e ancora ge demora tuti quelli ch’è desexi de lui. **[13]** Questo re *Iorzo*, del quale e’ ho dito, è ’l sesto signior dapuo’ el grande *Prete Zane*. **[14]** Questo luogo è quello che nui apellemo *Ozi Magonia*; elli dixeno *Ung* e *Mongul*; e in *Mongul* demorano i *Tartari*.

**[15]** Quando l’omo à chavalchato per questa provinzia sete zornate per levante, el trova zità e chastelle asai, in le qual è molti idolatri e che àno la leze de *Machometo*, et è-ne *cristiani nestorini*; e viveno de merchadantie e d’arte. **[16]** Lì se lavora ‹drapi› d’oro et de seta e de molte guixe. **[17]** I èno sotoposti al *Grande Chaan*. **[18]** El ge n’è una zità ch’è dita *Sindatui*, in la quale se fa tute arnixe e l’arme che bixognia al’oste. **[19]** In le montagnie de questa provinzia, in le quale era molte bone arzetiera, in le quale se truova arzento asai – e à nome *Idolffo* quel luogo –, el ge n’è venaxion e chazaxion asai de bestie e de oxelli.

**[20]** E quando l’omo se parte de questa zità e ’l chavalcha inanzi tre zornade, el truova una zità che à nome *Ciagunor*, in la quale è molto bel palaxio e grande, ch’è del *Grande Chaan*, innel qual el dimora quando el vien in questa zità, e ’l ge sta volentiera, perché el ge n’è lagi e aqua asai. **[21]** Là el truova zexani, grue, faxiani e pernixe asai, e altri oxielli de molte guixe. **[22]** E l‹ì›, perché el n’è molte bone oxelaxione, el ge sta volentiera e oxella chon i grifalchi e chon li falchoni. **[23]** El ge n’è de zinque maniere ‹de› grue: la prima è tute negre chome chorvi e sono molto grande; la segonda è tute bianche, le ale èno molto belle, ché ’le à le pene tute piene de ochi retondi, a muodo ch’è le pene d’i pavoni, et è de cholor d’oro molto respiendente; la terza è della maniera delle nostre; la quarta sono pizolle e àno le suo’ pene vermeie e negre, et è molto belle; la quinta è tute grixe e àno el collo vermeio e negro, molto ben fato, et sono grandenisime.

**[24]** Apresso de questa zità è una valle in la qualle |29r| el *Gran Chaan* à fato fare molte chaxe pizolle, in le qual el fa tegnir grandisima quantitade de pernixe, e fa star piuxor homeni ala guardia de quelle pernixe, e quando el ne vuole el ge n’à in grande abondanzia.