**VB, 64**

**[1]** ‹P›artendosi da questa provincia e chavalchando per .III. giornate se giongie a una citade chiamata *Çianganor*, nela qualle algune fiade abita a piacere el *Gran Chan*, nela qual è uno gran palasio molto ornato per abitacione del *Segnore*. **[2]** Nel contado de dita tera v’è bellissime paise e masime de falchoni da reviera et de ogni alltra paissa et chaçaxone; però ogni ano, nel tenpo dele paise, el segnore *Gran Chan* abita in questa citade. **[3]** Trovasse grue de più façon e maniere: sòne grue tute bianche et piane et àno gli ochi retondi chome di paoni. **[4]** E sòne grue di cholor d’oro molto resplendente e belle: à el chapo vermeglio e nero, el cholo biancho e negro; sòne ancho grue chome le nostre de queste parte. **[5]** Ène un’altra maniera de grue menor de queste nostre de qui, et ànno le orechie negre e rosse; un’altra sorta de grue, tute grise et àno la testa rossa e negra e son grandissime e ben formate. **[6]** Et apresso la cità è una valle nella quale el *Segnor* à fato fare algune chaxete de legname e de pietra nele qual lui fa tegnir grandissima quantitade de quatros, li qual in lengua nostra chiamemo stornelli. **[7]** Et ène altra generacion de salvadasine guardate et nutrigate per la corte del *Segnore*; però che quando quie i vene a stanciare per paise e suo’ dilleti, tute queste et mollte alltre chosse i èno preperate per la soa chorte in grandissima quantità de tute chosse per el viver e dela soa fameia, in tanto ch’è una mirabelle chossa e stupenda a vedere la grandeça de tute soe bisogne.