**Fr1, 74**

Ci dit le .LXXIIII. chapitre de la cité de *Ciandu* et des merveilles.

**[1]** Quant l’en a chevauchié .III. journees entre grec et tramontane partant de ceste cité que je vous ai dit desus, si trueve on au chief de ces .III. journees une cité qui a non *Ciandu*, que le *Grant Caan* qui ore regne fist faire. **[2]** Et si y a un moult biau palais de marbre. **[3]** Les chambres sont toutes paintes a or dedenz a ymages et a figures de bestes et d’oisiaus et d’arbres et de flours de pluisours manieres si bien et si soutilment que c’est un delis et une merveille a veoir.

**[4]** Entour ce palais siet un mur qui comprent bien .XVI. miles de terre, et y a dedenz fontainnes et fluves et rivieres et beles praieries assez. **[5]** Et y a de maintes manieres de bestes sauvages et non fieres que li *Sires* y fait metre, et les tient pour donner a mengier aus [gerfaus] et aus faucons que il tient en mue laiens, qui sont plus de .CC. gierfaus sans les faucons. **[6]** Et il meïsmes les vait veoir chascune semaine seant en mue et vait aucune foiz par laiens a cheval et a derriere lui sus le dos de son cheval un liepart. **[7]** Et quant il voit aucune beste qui li plaist, si laisse aler le liepart, si la prent et le donne aus oisiaus a mengier qui sont en mue. **[8]** Et ce fait il pour son delit.

**[9]** Encore a laiens un autre palais, lequel est tout de cane, si que je vous dirai. **[10]** Il est tout doré dedenz et labouré moult soutilment, et desus sont les canes envernisies si bien et si fort que nule yaue ne les puet pourrir. **[11]** Ces canes sont bien grosses .III. paumes et longues de .X. en .XV. pas et se taillent d’un rion a l’autre de travers et de ces copons est fais li palais. **[12]** Et si fait maint autre servise aussi car il en [cuevrent] maisons et si en font assez d’autres labours. **[13]** Et si [est] ordené que il se [deffait] et fait moult tost et se met tout par pieces et se porte moult legierement la ou li *Sires* commande. **[14]** Quant il est tendus, plus de cent cordes le soustiennent. **[15]** Et demeure laiens en cele praierie le *Seigneur* tel foiz au palais de marbre, tel foiz en celui de cane .III. mois en l’an, c’est juing, juingnet et aoust, et y demeure ces .III. mois pour ce que il n’i a chaut mais moult fres. **[16]** Et quant vient au .XXVIII. jour d’aoust, si s’en part, si vous [diray] pourquoi.

**[17]** Sachiez que il fait tenir moult grant haras de jumens blanches sanz nule autre tache, si sont plus de .XM. jumens blanches, et le lait de ces jumens boit il et touz ceuz de son lignage et nul autre, sanz ce qu’il y a bien une autre generation, si comme un grant lignage, qui le boivent aussi; et ce orent il que le grant *Chingins* leur donna pour une victoire que il firent avec lui jadiz, et s’apele ce lignage *Horiad*. **[18]** Et quant ces jumens vont paissant par [le païs] et aucun grant seigneur les trueve, si cesse passer jusques atant que elles soient passees ou, se non, il se destourne de son chemin et va par une autre partie bien demie jornee si que nuls ne les ose aprochier quelz qu’il soit, mais on leur fait moult grant houneur.

**[19]** Et quant le *Seignour* est partis de celui lieu a .XXVIII. jourz d’aoust, si comme je vous ai dit, si fait prendre tout le lait de ces jumens blanches, et le lait des noires getent par terre. **[20]** Et ce font il pour ce que leur astrenomiens et leur ydolastres dient que il est bon [que de celui lait] [soit] jeté chascun an a .XXVIII. jours d’aoust, a ce que la terre et l’air et lor ydres em puisent avoir leur part et les esperis qui vont par l’air et par terre, si que il puissent sauver lui et leur enfans et ses biens et touz ceuz de son pays et bestail et chevaus et blés et toutes autres choses. **[21]** Puis s’en part le *Seignor*.

**[22]** Mais je vous dirai avant une grant merveille que je avoie oublié a conter. **[23]** Quar sachiez quant li *Sires* demeure en ce lieu .III. mois de l’an chascun an et il fait aucune foiz mauvais temps, il a avec lui ses sages enchanteeurs astrenomiens qui sevent tant de l’art deabolique de nigromancie qu’i font tant que en tout le palais du *Seignour* n’a nule nue ne nul mal tans desus.

**[24]** Ces sages hommes qui ce font [sont] appelé *tebet et quesimur*, quar il sont de .II. generations de gent, et sont ydolastre et ne font riens [fors de] par le dyable et font croire aus autres gens qu’il le font par leur sainteé et par œuvre de Dieu. **[25]** Et si ont un tel usage comme je vous dirai. **[26]** Car quant un homme est jugiez a mort et soit mort par la seignourie, il le prennent et le font cuire et le mengüent; et se il estoit mort de sa mort, il ne le mengeroient pas.

**[27]** Encore font ces .II. manieres de gens que je vous di une autre moult grant merveille. **[28]** Quar quant le *Grant Caan* siet en son grant palais en sa maistre cité, sus sa table, qui est haut plus de .VII. coutes, il y a devant li enmi la sale ses coupes loinz de lui bien .X. pas, plains de vin ou de lait ou d’autres bons buverages fais d’espices a lor usance. **[29]** Cil enchanteour que je vous ai dit font tant par leur enchantement que, quant le *Seignour* veult boire, que les coupes viennent a lui et se lievent sanz ce que nuls ne les atouchent. **[30]** Et ce puet chascuns veoir qui est la, qui sont plus de .X. mil personnes, et c’est voirs sans nule mensonge, quar bien vous en diront li sage de nostre pays qui sevent de nigromancie que il se puet bien faire.

**[31]** Et quant vient aus festes de leur ydoles, cil enchanteour s’en vont au *Seignour* et [li] dient: «Tel fest[e] vient de la nostre ydole», et nomme son non, «si que, monseigneur» dient li enchanteur, «vous savez que ceste ydre seut faire mauvais temps et domages de moult de choses quant ele n’a offertes, si que pour ce nous vous prions que vous nous faites donner tant de moutons qui aient les chiez noirs» (et en dient la quantité qui leur plaist), «et voulons aussi, biau sire, que vous nous faciez aussi avoir [tant d’encens], de leigloel» et tant d’autre chose et tant d’autel si comme lor samblera a leur volenté, «a ce que nous puissons faire grant hounour et granz sacrefices a nos ydres si que elle nous puissent sauver et nous et nos choses toutes.» **[32]** Et le *Seignour* commande a ses baillis qui li sont entor que il leur soit tout donné et delivré apertement tout a leur plaisir.

**[33]** Quant il ont eu ce qu’il ont demandé, si en font a leur ydres moult tres grant feste et moult grans hounours a moult granz chans et a moult granz luminaires et a grant plenté d’encens et d’autres oudeurs que il font de maintes manieres d’espices. **[34]** Et puis font cuire la char et la metent devant les ydres et vont espandant du [brouet] ça et la et dient que leur ydres em prennent ce que il veulent et en ceste maniere font leur feste.

**[35]** Quar sachiez que chascune de leur ydres a son non et jour de sa feste, si comme nous avons de nos sainz par chascun an. **[36]** Et ont granz moustier et abbaïes qui sont si grandes comme une petite cité, et y a plus de .II. mil moinnes selonc leur coustumes. **[37]** Et se vestent moult plus honnestement que ne font l’autre gent, quar il portent la barbe et le chief rez. **[38]** Et ont entre euls tel [qui puet prendre moullier] et en ont enfanz assez.

**[39]** Encore ont une autre maniere de relegion que il apelent *sensin*, lesquelz sont homme de moult grant astinance selonc leur coustumes et si mainent si apre vie comme je vous dirai. **[40]** Quar il ne mengüent en toute leur vie que brem et le metent en yaue chaude et le mengüent et est leur viande quar jamais ne mengeroient nule autre viande que brem et boivent l’yaue et [jeunent] touz jourz si que ce est moult aspre vie desmesureement. **[41]** Il ont granz ydres et assez, mais aucune foiz aourent le feu. **[42]** Et les autres ydres qui ne sont de ceste regle dient que il sont aussi comme [patarin] pour ce que il n’aourent pas les ydres en la maniere que il font, quar cil ne prenderoient pour riens moullier. **[43]** Il vestent vestemens noirs et blans et dorment sus nates et font si aspre vie que c’est merveilles. **[44]** Lors ydres sont toutes femmes [et sont tuit lour non] feminins.

**[45]** Or lairons de ce et vous conterons des granz fais et des granz merveilles du *Grant Seignour* des seignors, ce est le *Grant Caan*, qui est sires de touz les *Tartars*, liquelz est apelez *Cullay*, tres noble seigneur et puissant.