**Fr2, 74**

Ci devise de la cité de *Ciandu*. .LXXIIII.

**[1]** Et quant l’en a chevauchié entre grec et tremontaine partant de cest cité que je vous ai dit dessus, si treuve l’en une cité, au chief de ces .III. jornees, qui a non *Ciandu*, que le *Grant Kaam* qui ore regne fist faire. **[2]** Et si y a .I. moult biau palais de marbre. **[3]** Les chambres sont toutes paintes a or, dedens, a ymages et a figures de bestes et d’oisiaus et d’arbres et de fleurs de pluseurs manieres si bien et si sotilment que c’est un delit et une merveille a veoir.

**[4]** Entor cel palais si a murs, qui comprennent .XVI. mille de terre, en quoy a dedens fontaines et fleuves et rivieres et belles praeries assez. **[5]** Et y a de bestes de toutes ma|nieres |28c| sauvages, non fieres, dedans, que le *seigneur* y fait metre et les tient pour donner a mengier aus jerfaus et aus faucons que il t{a}ient laiens en mue, qui sont plus de .II.C. jerfaus, sanz les faucons. **[6]** Et il mesmes les va veoir, chascune semaine, seant en mue; et vait aucune foiz par leans a cheval, seur son cheval, et a derriere lui seur la crope un liepart. **[7]** Et quant il prent aucune beste qui li plest, si lesse aler le liepart et la prent et la donne aus oisiaus qui sont en mue a mengier. **[8]** Et se fait il pour son delit.

**[9]** Encore a laiens en la praiere .I. autre palais, lequel est tout de cane, si conme [je] vous dirai. **[10]** Il est touz dorez dedens et labourez moult sotilment. **[11]** Et dessus sont les canes envernissies si bien et si fort que nulle yaue ne les puet porrir. **[12]** Ces canes sont grosses bien trois paumes et longues de .X. ou de .XV., et se taillent de .I. nou a autre de travers. **[13]** Et de ces copons est faiz celui palais. **[14]** Et si fait mains autres services aussi, car il en cueuvrent maisons et s’en fait on assez d’autres labours. **[15]** Et ‹est› si ordené que il se desfet et fait moult tost et se metent tout par pieces et le porte l’en legierement la ou le *seigneur* commande. **[16]** Quant il est tendus, plus de .II.C. cordes, toutes de soie, le soustienent. **[17]** Et demeure laiens en ceste praerie, le *seignor*, aucune fois au palais de marbre, |28d| tel foiz a cestui de canes, .III. mois de l’an: ‹c’›est juing et juignet et aoust. **[18]** Et i demoure ces .III. moys pource que il n’y a pas trop chaut, ains est moult frois. **[19]** Et quant vient au .XXVIII. jour d’aoust, si se part. **[20]** Et vous dirai pour quoy il se part chascun an de cest palais as .XXVIII. jors d’aoust: car sachiez que il fait tenir .I. moult grant aharas de jumens blanches, sanz nules autres taches, qui sont plus de .X.M. jumens toutes blanches. **[21]** Et le lait de ces jumens boit il et touz ceus de son lignage, et non nul autre, sauve ce que il y a bien une generation, si conme .I. grant lignage, qui le boivent aussi; et ce orent il par ce que leur donna *Chinguis Kaam* pour une victoire que il orent avec lui jadis; et se appelle ses lignages *Horiad*. **[22]** Quant ses jumens donc pessent par le païs et aucuns grans seigneurs les treuve, si n’ose passer jusques a tant qu’elles soient passees ou, se non, il se destourne de son chemin et vait par une autre part bien demie journee, si que nus ne les ose aprochier, mes leur convient faire moult grant honneur. **[23]** Et quant le *seigneur* est partis de celui lieu a .XXVIII.e jours d’aoust, si conme je vous ai dit, si prent on tout le lait de ces jumens et le vont jetant par terre; et ce font il pource que leur astrenomiens et leur ydolastres dient que il est moult bon que de celui lait soit jeté chascun an a .XXVIII. jours d’aoust, par la terre, a ce que la terre et l’air et leur idles |29a| en puissent avoir leur part, et les esprizqui vont par l’air et par terre, si que il puissent sauver lui et ses enfans et ses fames et ses biens et touz ceus de son païs, et bestes et chevaus et blés et toutes autres choses. **[24]** Puis s’en [part] le *seigneur* et s’en vait.

**[25]** Mais je vous dirai avant une merveille que je vous avoie oubliee a conter. **[26]** Car sachiez que quant le *seigneur* demeure en celui lieu .III. moys de l’an chascun an, et il fait aucune foiz mauvés temps, il a avec lui ses sages enchanteurs et astronomiens, qui sevent tant de l’art dyabolique que nigromencie, que il {il} font, tant conme contient le palais du *seigneur*, n’i a nule nue ne nul mauvais temps dessus. **[27]** Ces hommes sages, qui se font, sont appellez *tebet et quesimur*, car il sont de .II. generacions de gens et sont ydolastres, car tout quanque il font, si est par oeuvre de dyable; et font croire aus autres gens que il le font pour leur sainteé et par oeuvre de Dieu. **[28]** Et si ont un tel usage com je vous dirai: car quant un homme est jugiez a mort et soit mort de la seignorie, il le prennent et le font cuire et le menjuent; mes, se il morut de sa mort, si ne le menjeroient pas.

**[29]** Encor font ces .II. manieres de gens que je vous ai dit, un autre tel merveille, car, quant le *Grant Kaam* siet en sa me‹s›tre cité en son grant palais, sur la table qui est haut plus .VIII. coutes, il a devant lui, enmi les sales, ses copes, |29b| loins de lui bien .X. pas, plaines de vins ou d’autres bons buvrages d’espices a leur usages. **[30]** Ces enchanteours que je vous ai dit font tant par leur enchantemens que, quant le *seigneur* a talent de boivre, les copes que je vous ai dit se lievent de leur lieu sanz ce que nus les touche et s’en vont devant le *seignor*. **[31]** Et se puet veoir chascuns qui est la, qui sont plus de .X.M. personnes. **[32]** Et ce est voirs sanz nulle men[ç]onge, car bien le vous diront les sages de nostre païs, qui sevent de nigromance, que il se puet bien faire.

**[33]** Et quant vient les festes de leur ydoles, ces enchanteours s’en vont au *seigneur* et li dient: «Sire, tel feste vient de tel nostre ydole», et nomme son non. **[34]** «Monseignour, vous savez» dient cil enchanteeur «que cest ydole seut fere mauvés temps et dameges de noz choses quant elle n’a offrandes, si que pource nous vous prions que vous fetes donner tant de moutons qui aient les chiés noirs», et en dient la quantité qu’il leur plest, «et voulons, biau sire, {que vous} aussi avoir tant d’encens, de lingnaloel», et tant d’autre tel chose et tant d’autre tel chose si comme bon leur semblera a leur volenté, «a ce que nous puissons faire grant honneur et grans sacrefices a noz idles, si que elles nous puissent sauver, et nos choses toutes». **[35]** Et le *seigneur* commande a ses baillis qui entour li sont qu’il lor soit tout don|né | 29c| a leur plaisir. **[36]** Quant il ont eu ce qu’il demandent, si en font a leur feste moult grant feste et grant honneur, avec moult grans luminaires et avec grans encens de pluseurs oudeurs que il font de maintes manieres d’espices. **[37]** Et puis font cuire la char et la metent devant les idles et vont espandant du brueil [ç]a et la; et dient que leur idles en prennent tant comme il veulent. **[38]** Et en ceste maniere font leur festes, car sachiez que chascune de leur ydoles a son non et jour de sa feste si comme nous avons de nos sains par chascun an.

**[39]** Et font grandismes monstiers et abbaïes, qui sont si granz conme une petite cité et avec plus de .II.M. moines, selonc leur coustume. **[40]** Et se vestent plus honnestement que les autres genz, car il portent le chief et la barbe rese. **[41]** Et ont entr’eus de teus qui puet prendre moullier et en ont enfans assez. **[42]** Encor ont une autre maniere de religious que il appellent *sensin*, lesquels sont hommes de moult grant abstinence selonc leur coustumes et mainent si aspre vie com je vous dirai: car il ne menjuent en toute leur vie autre chose que bran, et le metent en yaue chaude et le menjuent, et ce est leur viande, car jamés ne menjeront autre viande que bran, et boivent l’yaue, dejun‹n›ent touz jours, si que ce est moult aspre vie demesureement. **[43]** Il ont grans ydoles et assez; mes, aucune foiz, aou|rent |29d| le feu. **[44]** Et les autres idles qui ne sont de ceste regle dient que ceuls sont si comme patarins, pource qu’il n’aourent pas les ydoles et la maniere d’euls, car ceus ne prendroient moullier pour riens du monde. **[45]** Il vestent vestement noirs et blous, et dorment sus nates et font si aspre vie que c’est merveilles. **[46]** Leur ydoles sont toutes fames: c’est por ce que leur nons sont touz nons femenins.

**[47]** Or lessons de ce et vous conterons des granz faiz et des merveilles du *Grant Seigneur des Seigneurs*. **[48]** Ce est le *Grant Seigneur* qui est *seigneur des Tatars*, lequel est appelez *Cublay*, tres noble seigneur et puissant.