**L, 65**

De civitate *Ciandu*, et de quodam pallatio *Magni Canis*.

**[1]** Et ab hac civitate itur tribus dietis inter oriens et grecum, et tunc est civitas dicta *Ciandu*, quam fieri fecit *Cublay Kan*. **[2]** In qua est pallatium marmoreum maximum, cuius sale et camere omnes sunt deaurate, et est mirabiliter factum. Prope quod est viridarium sibi coniunctum, totaliter muro cinctum circuitus miliariorum .XVI.; in hoc viridario sunt fontes, et flumina et plantationes; suntque ibi diverse species bestiarum. **[3]** Et in medio huius viridarii est pallatium sive logia, tota super columpnas. Et in summitate cuiuslibet columpne est draco magnus circumdans totam columpnam, et hic substinet cooperturam cum ore et pedibus. **[4]** Et est coopertura tota de cannis hoc modo: sunt enim canne grosse plus tribus palmis, et sunt longe a .X. ‹passibus› usque ad .15., quas secant inter nodum et nodum scinduntque per medium, sicque remanent in modum tegularum. **[5]** Et ex hiis tam grossis cannis potest fieri domus quelibet, quare ex ipsis est totum hoc pallacium factum; estque taliter ordinatum quod facile potest relevari leviterque construi. **[6]** In hoc autem loco moratur *Magnus Chanis* tribus mensibus annis ut caloris estum evitetur, scilicet in iunio iulio et augusto; et .XXVIII. die augusti recedit. Sed qualiter tali die recedat statim dicetur. **[7]** Quod si accideret, dum *Magnus Chanis* manet hiis temporibus in pallacio suo, quod aer nubilis inficeretur vel pluvia, adsunt incantatores quorum sciencia tales nubes vel pluvie separantur quod, licet circumassistant, tamen pallacium non attingunt. **[8]** Et hoc facientes sunt duo genera gentium ydolatarum, videlicet *Tebet et Quesimur*, et dicuntur ‘*bacsi*’. **[9]** Faciunt eciam aliud. Dum *Magnus Canis* sedet in mensa, que est altitudinis .VIII. cubitorum, manent cyphi in medio sale pleni aliquo bono potu, a tabula bene .X. passibus elongati; hos ergo incantationibus suis faciunt ex pavimento absque aliquo movente levari, et ante dominum – cum ‹bibere› voluerit – presentari. Hocque est verissimum: fit enim quandoque vero hoc aliquando in presentia .Xm. personarum. **[10]** Habet *Magnus Canis* armentum maximum equorum qui sunt totaliter albi absque macula; et sunt bene .Xm. Ex lacte vero equarum huius armenti nemo est ausus bibere, nisi fuerit ex imperiali progenie. Quidam tamen, dicti *Oriat*, bibere possunt: quandoquidem concessum est in meritum cuiusdam victorie quam fecerunt. **[11]** Et dicunt astronomi et incantatores quod de tali lacte debeat expandi omni anno .XXVIII. die augusti per aerem et per terram, ad hoc ut spiritus ex hoc bibant lacte; et dicunt quod ex hoc eorum ydola conservant personas suas, et bestias et bladum. **[12]** Et hec est causa quare *Magnus Canis* recedit de viridario supradicto die de mense augusti.