**VA, 60**

De *Cianedai*, dove si sfendeno le chane e sì sse chuovre le chaxe.

**[1]** L’omo, quando el se parte de questa zità e ’l va tre zornade dentro tramontana e griego, el truova una zità che à nome *Chiantai*, la qual fè’ far questo *Chublai* del qual se dixe in questo libro. **[2]** In questa zità è uno grandenisimo palazo de marmoro e de piere vive. **[3]** Le sale e lle chamere sono tute lavorade a oro, et èno nobelisima cossa da veder. **[4]** Apresso questo palazo è uno muro ch’à fato far el *Gran Chaan*, che volze atorno ben quindexe meglia, dentro del qual muro è fontane e fiumi e pradarie assai. **[5]** El *Grande Chaan* tien dentro bestie de tute maniere: zervi, daini, chavrioli, per dar a manzar ai grifalchi e ali falconi ch’ello tien in muda. **[6]** In quelo luogo ve n’è plui de duxento grifalchi ala fiata e altri tanti falchoni, e lui medeximo i va a veder ogni setemana una fiata.

**[7]** E piuxor fiate, quando el chavalcha per questa pradaria ch’è torniata de quel muro, el mena siego un leopardo sula gropa del suo chavalo e, quando el vuol, el lo lassa a zervo o chavriol e fa dar ai grifalchi e ai falconi la bestia ch’è prexa; e per questo modo se va solazando quando li piaxe.

**[8]** Anchora sapiate che in mezo el luogo de quella pradaria à el *Grande Chaan* una chaxa granda che è tuta de chane, et è tuta dorada dentro e llavorata et depenta dellichadamente. **[9]** È lla chovertura tuta de rame: e sì fortemente e sì ben intrigada ‹che aqua non ge pò noxer›. **[10]** E sapié che quelle chane sono grosse plui de tre spane e longe plui de diexe infina a quindexe passa. **[11]** El se taia el nodo e po’ se sfende per mezo, e zaschadun de chotai copi àno choperte le chaxe, e sono boni. **[12]** E perché le cha[n]e n’è chusì grande e grosse, el se pò ben far chaxe. **[13]** E de queste chane la grande chaxa del *Gran Chaan*, ch’è in mezo de quella pradaria, è fata; et è sì ordenadamente chonposta insieme che lla si pò desfar e far quando egli vuoleno, e lla se liga e sostiene chon plui de duxento chorde de seda.

**[14]** El *Gran Chaan* demora tre mexi del’ano là, zioè zugnio, lugio et avosto, inperoché lla |29v| chontrà è molto tenperata e ’l non v’è grande chaldo. **[15]** E questa cha’ sta in pie’ queli tre mexi e tuto l’altro tenpo sta desfata, per esser chussì ordenada chome ò dito de sopra.

**[16]** Quando è li vintioto d’avosto, lo *Grande Chaan* se parte in quel dì de questa zità e de questo palazo, e ’l fa quel dì el sachrifizio de late, segondo che dixe el magi del *Gran Chaan* ch’el die’ far in cotal dì, aziò che li suo’ domenedii li salveno e guardano tute le suo’ chosse: e homeni e femene e bestie e hoxeli e biave e tute altre cosse, ché lui à una grandenisima quantità de chavali e ben diexemilia zumente tute bianche senza alchuno altro colore, chome è i chavali. **[17]** Del late de queste zumente non beve nesuno se non el *Grande Chaan* e queli che sono de quella caxa inperialle e una zente che è apelata *Oriach* – questo onore e questo privilegio dè’ *Chinchis Chaan* [a] quella zente.

**[18]** Quando el *Grande Chaan* è zonto a quel luogo, là dove se die’ far quel sacrifizio, el sparze de quel late in l’aiere et per la tera, e dixe queli suo’ maistri che i spiriti e idolle beveno de quel late, e per questo sachrifizio chonservano le suo’ chosse del signior sì chome ò dito de sopra. **[19]** E questo se fa ogni ano a dì vintioto avosto. **[20]** Anchora ve digo che quando queli chavali bianchi e quelle zumente paseno alla chanpagnia, e paseno per alchuna via donde voglia pasar alchuno homo, le zente g’àno sì grande reverenzia che niuno passerave fina a tanto che tute quelle bestie non aveseno pasato.

**[21]** Anchora el *Gran Chaan* à soi ministri e inchantatori che fano per arte de diavoli spesse fiate che mal tenpo nonn è sora el palazo del *Gran Chaan*, e spesse fiate che siando bel tenpo che le nuvole e ’l rio tenpo ‹…› sopra quel palaxio. **[22]** E fano credere questi incantatori alla zente che ziò è ‹per› grande soa san‹t›ità o per vertù de quel dio.

**[23]** Quelli de questa contrà àno chotal uxanza: che quando uno homo è zudegato a morte per la signioria, egli togliono el corpo et sì lo chuoxeno e sì ’l manzano; ma se l’omo muor per so mal egli non lo mangiano. **[24]** Anchora de questi inchantatori d’i qual ò dito de sopra: fano spesse fiate per arte de demonii che quando el *Grande Chaan* sede a tavolla in la soa gran salla, e lle |30r| cope chon le qual el beve sono almeno lonzi dala soa tavola ben diexe braza, elle se lieva per arte de diavoli senza che homo le tocha, e sì sse mete suxo la tavolla del *Gran Chaan* signior. **[25]** Quando se de’ fa‹r la festa de›le idole ‹de› questi inchantadori, eli domandano [a]l *Grande Chaan* per far i soi sachrifizii moltoni che abiano el chollo negro e inzenso e legnio d’aloe, aziò che ’l sachrifizio sia hodorificho. **[26]** E lui li fa dar tuto quel ch’i domanda, azò che le idolle diebano conservar le suo’ biave e lle bestie e li fruti della tera. **[27]** E quando ’li àno queste chosse, i chuoxeno l[a] charne e la mete chusì chota dananzi dalle idolle, e sparze in l’aiere del’aqua dov’è chota la charne, e dixeno che le idolle àno la soa parte.

**[28]** I fano a zaschaduno idollo ‹per si la soa festa, come nui femo ali nostri santi, e zaschaduno idollo› à ’l so nome. **[29]** E àno molti monestieri de idolle; e in quella chontrà è uno monestier ch’è grande quanto una pichola zità, lo qual à ben doamillia monexi segondo la sua uxanza. **[30]** E questi munexi si vesteno plui honestamente del mondo, e porta raxo el chavo e lla barba, e fano alle suo’ feste gran chanti e grandenisime luminarie. **[31]** Dentro li religioxi de questa chontrà è grande deferenzia, ché ll’è de quelli che àno de molte moier et de queli che viveno in gran chastitate. **[32]** E non manzano se no semola in pasta chon aqua chalda, e zunano; e vano vestidi de negro e de biancho, e portano vestimente de chanavazo; e zaxeno suxo pani aspri e durisimi, e fano vita molto aspra per amor delle suo’ idolle. **[33]** Quelli religioxi che nonn èno dela seta de chostori dixeno che quelli che fano questa vita chusì dura sono eretexi, ch’eli non adorano le idolle a quel modo che i deno de raxione. **[34]** Tute l’idolle de questa zente ànno nomi de femene.