**VB, 66**

**[1]** ‹P›er la maçor parte del cibo de questo *Segnore*, senpre apresso a llui à una gran mandra de chavalli et chavale bianchissimi, sença machulla alguna, et oltra à gran quantità de vache bianchissime. **[2]** Dele qual vache et çumente è nutrigato solo el *Gran Chan* et non alltra persona del mondo, et i suo’ desendenti, çoè quei del sangue suo, et oltra una altra generacion (çoè uno altro lignaço) per la quale altre fiade el *Gran Chane* ebe una gran vitoria, per remuneraciun dela quale, per onorar quello, volse che quello e tuti suo’ desendenti vivesse e fose nutriti del medemo cibo fi nutrigato el *Gran Chan* e quei del sangue suo: e però sollo questi do lignaçi viveno de diti animalli bianchi, çoè de late che de quelle tirano, del qual late i fano vino et alltre vivande sì ben conposte et chondicionate ch’è mirabelle cibo a bere et mangiare. **[3]** Quella generacione che sopra ò dito che viveno del cibo del *Signore* fi chiamati *Oriat*, la qual schiata amò *Çeçino* re primiero et dége tale preeminencia. **[4]** Quando le dite çumente et vache vano pascholando, quando le giente le videno pasare, non dicho sollo i infimi o meçani, ma i più principalli baroni e segnori fano grandisima reverencia a’ diti animali; né ardiria per chossa del mondo andarge avanti, ma da tuti ge fi dato la via e fatoge tuti quelli apiaceri e veçi posibelli et da tuti, come ò dito, reveriti, non forsi co’ menore reverencia che al segnore proprio faria. **[5]** Et àno in chostumo per conseio dei suo’ negromanti che a dì .XXVIII. de agosto i tono una gran quantità de late de queste giumente bianche e quello i sparceno per terra e per l’aire açò che i spiriti de questo late ne bevano a suo piacere. **[6]** E tengono per questa charità fatta ai spiriti le chose del *Segnore* siano guardate e tute chosse soe bene socieda. **[7]** Et senpre apresso el *Segnor Gran Chan* stano i suo’ inchantadori negromanti et astrolegi, et sono do sorte: l’una se chiamano *Tabet*, l’altra *Quesmur* e una è idolatichi. **[8]** E questi sono gran negromanti, constrençeno i diemolli, né credo nel mondo sia i maçor inchantadori de quelli et fino creti questo fare per santità et suo bontade. **[9]** Per gracia a lloro concesa da Dio, fino chiamati questi i savi et sono sì prefeti negromanti che quando el se leva nel’aiere algun nenbo de tenpesta o de pioça o de oschurità i sano fare che ’l nenbo non se aprosima al palasio o stancia del *Segnore*, né mai su quello chaçe goça de aqua né de tenpesta. |245r| **[10]** Questa pessima generaciun de negromanti et inchantadori àno questo chostumo, che se per alchun delito algun fi condanato a morte, quel talle condenato ge fi dato, e lloro s’el chuose e sì lo mangia; ma se alguno morise de morte naturalle non ne mangeria per chosa del mondo. **[11]** E de questa generacion de inchantadori v’è tanta quantità ch’è una meraveia. **[12]** Quando el *Segnore* *Gran Chan* senta a mensa, la qual tavolla deputata per el mangiare del *Segnore* è alta molto da tera, et per meço g’è al suo modo una credenciera, sopra la qual v’è le chope d’ariento con le bevande del *Segnore*: e quando el *Segnore* vol bere, questi suo’ savi negromanti per loro arte fano andare la copa dela bevanda per sì solla non tocha d’alchuno fino alla mensa del *Segnore*. **[13]** Et questo è certo però che, in presencia de molti stano ala mensa del *Segnore*, questo ogni dì fi fato. **[14]** Spese fiate questi negromanti fano sacrefici ai suo’ dii segondo i çorni deputati a quelli, ai qual el *Segnore* ge fa deputare molti moltoni che àno i chapi negri e sono grassisimi, e fano quello chuoxere con molte chosse odorifere. **[15]** El bruodo trato dila charne chota i spargeno per tera in molte parte con dolci e soavi chanti, con belissime laude a quel idolo de cui quel çorno è deputado, e la charne chota del montone i meteno avanti l’idolo cantando che i mangiano quanto a l’idollo piace. **[16]** E questo fano in presencia del popollo i qualli, con grandisima reverencia, stano a vedere el sacreficio et tengono per fermo, per tal sacrifici ai dii gratissimo, guardano el *Segnore* da ogni pericollo e tute le chosse soe procedeno con grandissima prosperità; e dedicado a chadauno idolo un dì all’ano, nel qual dì i fano gran feste et solenitade a reverencia de quello idollo, chome nui femo el çorno deputado ai nostri santi. **[17]** Àno grandissimi tenpi dedicadi a quelli idoli i qual fino oficiadi a loro modo da mille in do millia sacerdoti, segondo la condiciun e grandeça de’ tenpli; e sòne de quelli che son grandi non meno de una picolla cità. **[18]** I qual suo’ sacerdoti che serveno ale lor chiexie (over tenpli) vesteno molto onestamente e tuti portano la testa raxa: onorano i suo’ tenpi con gran luminarie. **[19]** Ène un’altra generacion de sacerdoti che togono moglie et àno figiolli. **[20]** Ène una alltra generacion de munexi i qual fino chiamati *Sensin*: questi sono homeni de grandissima astinencia et asprissima vita, non mangiano per tutto el tenpo de suo vita salvo che semole; questi adorano el fuocho e dai altri fino chiamati patarini. **[21]** Vesteno senpre negro e ben fose pano de seta pur sia nero non ne fa deferencia; portano la testa e la barba raxi, dormeno senpre nele stuore. **[22]** Questi non toria moglie per cossa veruna. **[23]** Àno le lor chiexie over tenpi seperati dai altri et àno i suo’ idolli tuti de nome femenil.