**Fr1, 75**

Ci dit le .LXXV. chapitre des grans fais du *Grant Caam* qui orendroit regne, qui *Cu[b]lay Caan* est apelez, et deviserons de touz ses granz faiz et de savoir comment il maintient ses gens et sa terre en justice.

**[1]** Or vous veul commencier en nostre livre a conter les granz faiz et toutes les granz merveilles du *Grant Caan* qui ore regne, qui *Cu[b]lay Caan* est appelez, qui vaut a dire en françois le grant seigneur des seigneurs et des seignours empereours. **[2]** Et il a bien ce non a droit pour ce que chascuns sache en verité que c’est le plus puissant homme de gent et de terre et de tresor qui onques fust au monde ne qui orendroit soit du temps d’*Adam* nostre premier pere jusques au jour d’ui. **[3]** Et ce vous mousterrai je tout apertement en nostre livre que c’est tout voir ce que je vous ai dit – et que chascuns y sera [content] – comment il fu li plus granz sires qui onques fust ne qui orendroit soit. **[4]** Et vez ci la raison comment.