**Fr1, 76**

Ci devise le .LXXVI. chapitre de la grant bataille que le *Grant Caan* fist contre *Naam* son oncle pour entrer en sa seignourie si comme il devoit.

**[1]** Voirs est que cil *Cublay* est [de] la droite lignie des emperiaus de *Chingins Chaan*, le premier seigneur quar de cele lignie doivent issir [les seigneurs de] touz les *Tartars* du monde et c’est le [.VI.]me seigneur si comme je vous ai conté ça arrieres en cest livre. **[2]** Et ot la seignourie en l’an mil .CC. et .LVI. de Crist, car en celui an commença a regner et ot la seignourie par son grant sens et par sa prouesce et par sa grant valour, si comme droit et raison estoit. **[3]** Et ses freres et si parent li deffendoient, mais il l’ot par sa grant prouesce et grant vasselage et pour ce que [par] droit et par raison il la devoit avoir si comme il qui drois hoirs estoit de l’emperial lignie.

**[4]** Dont il ot la seignourie et a regné .XL[II]. ans jusques a ore, qui court mil .CC. quatre vins et .XVIII. de Crist du jour qu’il commença. **[5]** Et [puet] bien avoir d’aage entour quatre vins [cinq] anz si que il pot bien avoir d’aage quant il entra en son siege environ quarante trois anz. **[6]** Avant que il fust seigneur, il aloit en l’ost en l’an pluiseurs foiz [et estoit proudome d’armes et moult bons chevetaines, mes puis que il fu seigneur, il n’ala en ost que une foiz, ] et ce fu en l’an mil .CC. quatre vins et sis de Crist. **[7]** Et vous dirai pour quoi il fu. Il estoit un grant sires tartars qui avoit a non *Naian* et estoit oncles au dit seigneur *Cublay Caan* et estoit seignour de maintes terres et de maintes provinces. **[8]** Quant il se vit seignour, [s’en orgueillist] pour son jouvent et pour ce qu’il avoit grant pooir, quar il pooit bien metre en champ .IIII.C mil hommes a cheval, mais il estoit toutes fois homs de son neveu, le grant *Cublay Caan* [et le devoit estre par raison, mais quant il se vit de si grant pooir, si se pensa qu’il ne vouloit plus estre hom au *Grant Caan*], si avint que *Naian* s’apensa de li tolir la seignourie.

**[9]** Si manda celui *Naian* au *Grant Seignour* tartar qui se nommoit *Caydu* – qui estoit grant sires et poissant et estoit neveu au dit seigneur *Grant Caan*, mais il estoit revelez et vouloit grant mal a son seigneur le *Grant Caan* qui son oncle estoit – et li manda disant qu’il appareilloit tout son pooir et qu’il estoit moult en grant d’aler contre son seignour le *Grant Caan* et le prioit qu’il vousist faire aussi son pooir d’aler encontre lui a l’autre part, a ce que quant il yroient sus li a si grant gent d’une part et d’autre qu’il li poïssent tolir a force sa seignourie.

**[10]** Et *Caydu*, quant il ot oÿ ce message que *Naian* li mandoit, si en fu moult liez et bien pensa que ore estoit il temps de venir a son entendement, et li remanda que si feroit il. **[11]** [Si] s’apareilla atout son pooir tant qu’il ot bien cent mil hommes a cheval.

**[12]** Or retournons au *Grant Caan* qui toute ceste traïson sot.