**Fr2, 76**

Ci devise de la grant bataille que fist le *Grant Kaam* contre *Naiam* son oncle par entrer en seigneurie si comme il devoit. .LXXVI.

**[1]** Il est voirs que ce *Cublay Kaam* est de la droite lignie emperial de ce *Chingins Kaam*, le premier seigneur de touz les *Tatars* du monde, et c’est li siesime seigneur, si comme je vous ai conté [ç]a en arriere en ce livre, et ot la seigneurie .M.CC.LVI. ans de Crist car, en celui an, commen[ç]a a regner, et ot la seignourie par son sens et par sa proesce et par sa grant valour, si comme droiz et raisons estoit, car ses freres et ses parens li deffendoient, mes il, pour sa {sa} grant prouesce l’ot. **[2]** Et pource que par droit et par raison il la devoit avoir, si comme droiz hoirs de emperial ligniee: de quoi il ot la seignourie et a regné .XLII. ans jusques a ore, que court .M.CC.IIII.xx. et VIII. de Crist, que il commen[ç]a. **[3]** Et puet avoir d’aage bien entour .III.xx.V. ans, si que il pooit avoir d’aage, quant il entra en son siege, entour .XLIII. ans. **[4]** Avant que il fust seigneur, il aloit en l’ost, avant, pluseurs foiz, et estoit proudome d’armes et moult bons chevetaines. **[5]** Mes, puis |30b| que il fu seigneur, il n’ala en ost que une foiz: et ce temps fu .M.CC.IIII.xx.VI. de Crist; et vous dirai pour quoy il y fu. **[6]** Il estoit .I. grant sire tatars, qui avoit non *Naian*, et estoit oncle au dit seigneur *Cublai Kaam*; et estoit joenne homme, seigneur de maintes terres et de maintes provinces, si que, quant il se vit seigneur, si s’enorgueilli pour son jouvent et pource qu’il avoit grant ‹pooir›, car il povoit bien fere et metre en champ bien .CCC.M. hommes a cheval. **[7]** Mes toutes foiz il estoit homme de son n[ev]o le *Grant Kaam*, qui *Cublay* a non, et le devoit estre par raison. **[8]** Mes, quant il se vit de si grant pooir, si se pensa qu’il ne vouloit plus estre hom au *Grant Kaam*, ain[ç]ois li vouloit tolir sa seignorie, se il onques poait.

**[9]** Si manda ce *Naiam* par ses messages a .I. autre seignor tatar, qui se nommoit *Caidu*, qui estoit grant sires et puissans, et estoit neveus au *Grant Kaam* et estoit parent a *Naiam* et estoit homme au *Grant Kaam*: mes il estoit revelés et vouloit grant mal a son seigneur le *Grant Kaam* qui son oncle estoit. **[10]** Et li manda disant ces paroles: que il s’appareilleroit a tout son poair, qui estoit moult grant, d’aler seur le *Grant Kaam* son seignour et qui il li prioit qu’il en feist aussi son pouair et entrer seur le *Grant Kaam* d’autre part, a ce que, quant il li iroient sus a si grant gent, l’un d’une part, et l’autre d’autre, si li toudroient la seignorie par force. **[11]** Et *Caydu*, quant il l’ot en|tendu |30c| ceste nouvele que *Naiam* li mandoit, s’en fu moult liez et bien pensa que ore estoit temps d’avoir son entendement. **[12]** Si li manda respondant que ainssi feroit il. **[13]** Si s’appareilla a tout son pooir tant que bien ot .C.M. hommes a cheval.

**[14]** Or retornons au *Grant Kaam* qui toute ceste traïson sot.