**Fr1, 77**

Et dit le .LXXVII. chapitre comment le *Grant Caan* ala contre *Naian*.

**[1]** Quant le *Grant Caan* sot ce, si s’apareilla moult vistement comme celui qui pas ne les douta pour ce que il faisoient contre raison et droiture. **[2]** Quar il ne fu de nule riens esbahis, que de son grant sens et de sa grant proesce dist que il ne portera jamais couronne se il ne met a mort ces .II. *Tartars* qui sont traïtre et desloial encontre lui. **[3]** Et fist moult tost son appareil que nus n’en sot riens en .X. ou en .XII. jours que son privé conseil. **[4]** Et ot bien assemblé .CCC. **[5]** Et .LX. mil hommes a cheval et bien cent mil a pié. **[6]** Il fist si poi de gent pour ce qu’il estoient en son ost qui li estoient entour, car de ses autres granz [osts] qui estoient si loins ne les peüst il pas avoir eus si tost, qu’i estoient genz sans nombre et sanz fin qui estoient alé en estranges contrees et provinces conquester par son commandement.

**[7]** Quar se il eust fait tout son effors d’assambler, il en feroit si grant multitude que ce seroit imposible chose a oïr ne a entendre ne a dire, que ce seroit nombre sanz fin. **[8]** Quar ces .CCC. et .LX. mil hommes a cheval que il fist venir furent si fauconnier et b[r]aconniers.

**[9]** Quant il les out appareilliez si poi de gent, si fist veoir a ses astrenomiens se il vaincra la bataille et se il en venra a chief de ses anemis. **[10]** Ceulz regarderent par leur art et li distrent que il aille hardiement, que il vaincra et avra l’ounour et la victoire. **[11]** De ce fu il moult liez et se mist a la voie atout son ost et chevauchierent .XX. journees tant que il vindrent en un grant champ. **[12]** La estoit *Naian* a tout son ost qui bien estoient .IIII.C mil hommes a cheval. **[13]** Et vindrent les genz du *Grant Caan* si matin et si soudainement que cil ne sorent onques riens de leur venue pour ce que le *Grant Caan* avoit fait si bien garder les voies pour les espies que nus n’i pooit passer qui ne fust pris.

**[14]** Et ce fu la raison pourquoi *Naian* ne sot riens de sa venue, de quoi il furent tuit esbahi et sourpris, et vous di que, quant le ost du *Grant Caam* se joinst, *Naian* si estoit en sa tente avec sa femme en son lit et se dormoit. **[15]** Et ce fu pour ce que le *Seigneur* fist son ost venir si priveement et tost, si comme je vous ai dit. **[16]** Il se soulaçoit avec sa femme ou lit, car il li voloit moult grant bien a desmesure.