**VA, 62**

Della bataia che fo dentro el *Gran Chaan* e *Naian*.

**[12]** Quando el re ave intexo et aldido queste novelle, el non ave paura niuna, sì chome signior grande e de gran valore, e sì se aparechiò chon soa zente per esser chontra chostori. **[13]** E disse ch’el non porterave mai corona né tegnir‹ave› tera s’ello non li meteva a male morte chusì chome traditori. **[14]** E in XXII dì feze uno aparechiamento tazitamente, e chongregò trexento e sesantamilia homeni a chavallo.

**[15]** La chaxone per che el non fè’ mazior exerzito è questa: s’el avesse fato mazor exerzito, el non averìa fato chusì zelatamente né chusì tosto quello ch’el avea pensato. **[16]** De soa zente in grandisima quantità era andada in altre provinzie per chonquistar tere, e s’el avesse mandado per loro el non i averave abudi a tenpo, ché sapié ch’el pò far, quando el non à tropo gran freza, sì grande moltitudine de zente ch’el parerave inposibel a dir lo numero. **[17]** Questi CCCLX milia homeni a chavalo ch’el chongregò sono suo’ falchonieri e altra zente che demoravano apresso de llui. **[18]** Fato questo aparechiamento, el fexe vedere ai soi astrologi che fine doveva aver questo fato. **[19]** Egli respoxe che i averìa vitoria, e lui se messe ala via chon quella zente. **[20]** E andò tanto che in vinti dì el zonse alle grande pianure, là dove era *Noian* chon soa zente, ch’era ben CCCCm milia homeni a chavalo, et era atendato l’oste per aspetar *Chaidu* chon soa zente, per andar poi sora le tere del re *Chublai*. **[21]** El *Tartaro* vene in quella pianura sì zelatamente, e fè’ sì ben guardar tuti quei passi e lle vie, che niuno non podeva andar né vegnir ch’el non fosse prexo, sì che *Noian* né sua zente non sapeno niente della venuta del *Tartaro*. **[22]** Or se messe el *Tartaro* in cotal luogo che *Noian* non sape niente chon tuta soa zente.