**Fr1, 78**

Et dit le .LXXVIII. chapitre le commencement de la bataille du *Grant Caan* et de *Naian* le traïteur.

**[1]** Que vous en diroie je? **[2]** Quant il fu jour, le *Grand Caan* atout son ost vint sus un grant tertre au plain, la ou *Naian* estoit qui atendoit moult seürement, comme cil qui ne creüst pour riens du monde que iluec venist nule gent pour eulz faire domage.

**[3]** Et c’estoit la raison pour quoi il estoient en si grant seürté et ne faisoient nule garde, quar il n’avoient onques riens seü de la venue au *Grant Caan*, si comme je vous ai dit, pour ce que les voies estoient si bien gardees et aussi que il estoient moult loins en sauvages lieus. **[4]** Et plus y avoit de .XXX. journees jusques au *Grant Caan*, mais il i ala chevauchant en .XX. jourz atout son ost pour la grant volenté qu’il avoit de lui encontrer.

**[5]** Que vous diroie je? **[6]** Le *Grant Caan* fu sus le tertre et fist faire une grant breteche sus .IIII. grans olifans bien ordenee et avoit desus s’enseigne qui estoit si haute que bien le pooit on veoir de toutes pars. **[7]** Sa gent estoit tout par .XXX.M et avoit la plus grant part de ses hommes a cheval et avoit en chascune partie un homs a pié, derriere la crupe de sa beste, qui tenoit une lance en sa main. **[8]** Quar ainssi estoient ordené toute la gent a pié atout lances en ceste maniere si que tuit li champ en estoient couvert, et ainssi estoit appareillie l’ost du *Grant Caan* pour combatre.

**[9]** Et quant *Naiam* vit ce, si coururent tuit aus armes moult esbahiz et s’apareillierent moult bien et firent leur eschieles ordeneement. **[10]** Endementres qu’il estoient tuit appareillié d’une part et d’autre de la bataille, si comme je vous ai dit, que il n’i avoit autre que du ferir, adont poïst on oïr maint estrumens de moult de manieres et chanter touz a haute vois.

**[11]** Quar l’usance des *Tartars* est si faite que, avant que les *Tartars* entrent en bataille, chascuns chante et [s]onne un de leur estrumens a .II. cordes moult plaisans a ouïr. **[12]** Et demeurent ainsi en cele eschiele chantant et sonnant moult bien jusques a tant que le nacaire du *Grant Seignour* sonne. **[13]** Et maintenant qu’il a commencié a sonner, si commence erraument la bataille d’une part et d’autre, quar autrement devant le son du grant nacaire du *Grant Seigneur* nuls n’oseroit commencier la bataille. **[14]** Si qu’en chantant et en sonnant, quant tuit furent appareillié, si commencierent a sonner le[s] grant nacaire[s] du *Grant Caan* et li autres de *Naian* commença aussi a sonner. **[15]** Et maintenant commença la bataille d’une part et d’autre moult forment**. [16]** Se coururent sus aus dars et aus lances et aus maces et aus espees et aus arbalestes, que gent a pié ont, si felonnessement que ce est une merveilles a veoir. **[17]** Or poïst on veoir voler saietes d’une part et d’autre tant que tuit li airs en estoit couvers et estoit comme espesse pluie. **[18]** Or peust on veoir chevaus et chevaliers cheoir mors d’une part et d’autre tant que toute la terre en estoit couverte. **[19]** Il y avoit si grant cri d’une part et d’autre que l’en n’i oïst pas Dieu tonnant, quar la bataille fu moult aspre et moult felonnesse et ne s’espargnierent de riens d’ocirre l’un l’autre.

**[20]** Que vous en feroie je lonc conte? **[21]** Sachiez que ce fu sanz faille la plus perilleuse bataille et la plus douteuse que jamais soit veüe, ne onques de nostre temps en champ ne furent tant de gent pour faire bataille n’assamblerent comme cil firent, et proprement gent a cheval, quar bien furent largement que d’une part que d’autre .VII. cens et .LX. mil hommes a cheval, sans les gens a pié qui furent moult grant nombre. **[22]** Cele bataille dura du matin jusques [a midi], mais au derrain, si comme il plot a Dieu et a la raison du *Grant Caan*, ot il la victoire.

**[23]** Et perdi la bataille *Naian* et fu desconfit et vaincu si que, quant *Naian* vit la grant force d’armes que cil du *Grant Caan* faisoient, si ne les porent plus souffrir en nule maniere. **[24]** Si se mistrent erraument a la voie, mais a *Naian* ne valut riens, quar il fu pris et retenus et tuit li baron qui avec lui estoient. **[25]** Si le rendirent au *Grant Caam* atout ses armes.

**[26]** Et sachiez vraiement que *Naian* estoit crestiens baptiziés et portoit en s’enseigne la croiz, mais il ne li valut riens pour ce qu’il aloit contre son seignour a grant tort, quar il estoit homs au *Grant Caam* et devoit sa terre tenir de lui, si comme tuit si ancestre avoient fait.