**VA, 62**

Della bataia che fo dentro el *Gran Chaan* e *Naian*.

**[23]** Una doman per tenpo vene verso l’oste de *Noian* e mese-sse suxo uno pozio che era apresso *Noian*. **[24]** La zente de *Noian* era dexarmata e stava in grande solazo, nì non se guardava l’oste perché i non podevano chredere che omo del mondo vegnisse sopra de loro che i no ’l saveseno ben a bonora. **[25]** E quando i videno la zente del *Tartaro* chuxì vexino e chusì subitamente, i àveno gran smarimento. **[26]** El *Gran Signior* era suxo una grande forteza che era tropo ben edefichata sopra quatro alifanti, e lì suxo era el suo gran chonfalon, sì ch’el pareva molto da lonzi. **[27]** La soa zente era tuta ordinata a XXXm a XXXm, e zircondòno incontinente tuto el canpo atorno atorno. **[28]** E apresso zaschaduno omo da chavalo, in le |31v| schiere prime, era do homeni da pe’ apreso la gropa del chavalo chon lanze in man.

**[29]** Quando *Noian*, che era a dormir, fo desedado dala soa zente e sape de questo arsalto, fo molto smarito, e inchontinente tuta soa zente s’aparechiò e s’aschierò ben ordenatamente, e chomenzòno a sonar istrumenti e chantàno ad alta voxe.

**[30]** Chonpliti questi chanti e questi solazi, chomenzòno a sonar li [na]chare del *Tartaro*: alora l’una parte e l’altra andòno a ferire, e fo bataglia dura e forte. **[31]** Et era sì grande la moltitudine delle saete che erano nel’agiere ch’el pareva ch’el piovese da zielo. **[32]** E poi chomenzòno a ferir de lanza et de spade et de maze, e molti fono morti del’una parte et del’altra. **[33]** La bataglia durà da maitina fina a mezodì. **[34]** E alora la zente de *Noian*, che i non podevano plui durar, se meseno a fuzire, e la zente del *Tartaro* li inchalzava alzidando e fazando gran dalmazio, sì che *Naian* fo prexo, e tuti li baroni e soa zente se rendéno al *Gran Chaan*.