**Fr1, 79**

Ci devise le .LXXIX. chapitre comment le *Grant Caam* fist ocirre *Naian*.

**[1]** Quant le *Grant Caan* sot que *Naian* estoit pris, si en fu moult liez durement et commanda maintenant qu’il fust mis a mort et qu’il ne le veïst plus pour ce qu’il n’eüst pitié de lui. **[2]** Et pour ce qu’il estoit de sa chair et de son sanc, il fu occis en ceste maniere, car il fu envolepez en .I. tapis et fu tant menez ça et la estroitement que il mourut. **[3]** Et por ce le fist morir en ceste maniere pour ce qu’il [ne] vouloit que li sans [du lignage] de son empire fust espandus ne qu’il alast a la terre ne au soleil.

**[4]** Et quant le *Grant Caan* ot vaincu ceste bataille, si comme vous avez oÿ, tous les barons et les hommes de la terre *Naian* firent derechef la fiance et le hommage au *Grant Caan*.

**[5]** Si furent de .IIII. provinces, si comme je vous dirai, qui [de la seignourie du dit *Naian* avoient esté]. **[6]** La premiere a non *Ciorcian*, la seconde *Causy*, la tierce *Bascol*, la quarte *Sichyguyn*. **[7]** Et de toutes ces quatre granz provinces en estoit *Naiam* sires, qui moult estoit grant fait. **[8]** Aprés tout ce que le *Grant Caan* ot vaincu *Naian*, ainssi comme vous avez oÿ conter, les generations qui estoient en la seignourie *Nayam* en ces quatre provinces devant dites, qui estoient ydolastre et *sarrazin*  – mais auques y avoit de *crestiens* – il faisoient si granz gas des *Crestiens* et de la crois qui avoit esté portee pour enseigne que il ne pooient durer et leur disoient en euls contraliant: «Or pouez vous veoir comment la croiz de vostre Dieu [a] aidie *Naian* qui estoit crestiens et qui l’aouroit!»

**[9]** Et tant en crut la parole que elle ala jusques au *Grant Caam*. **[10]** Et quant il oÿ ce, si blasma ceulz durement qui ce disoient et devant les *Crestiens*. **[11]** Et dist aus *Crestiens* qui dolent estoient qu’il se deussent reconforter que, se la crois n’avoit aidié *Naian*, que ele avoit grant raison, quar bonne chose si est comme ceste quant elle veut faire ce qu’elle avoit fait de droiture. **[12]** Quar *Naian* estoit desloiaus qui venoit contre son seignor, et por ce il est bien avenu ce qu’il avoit deservi et la crois de vostre dieu fist moult bien quant elle ne l’aida contre droit. **[13]** Et dist si haut que chascuns l’oÿ, si que les *Crestiens* respondirent au *Grand Caan*: «Sire, vous dites bien car notre croiz ne veult aidier nul tort et pour ce n’aida il point *Naian* qu’il faisoit mal et desloiauté si qu’ele n’en veut faire riens pour lui qui mal faisoit». **[14]** Si que depuis ne lor fu reprochié de *Sarrazins* por ce qu’il oïrent bien la parole qui fu du *Seignor* aus *Crestiens* por la crois que *Naian* avoit portee en s’enseigne.