**Fr2, 79**

Comment le |31d| *Grant Kaam* fist occirre *Nayan*. .LXXIX.

**[1]** Et quant le *Grant Kaam* sot que *Nayan* estoit pris, si en fu moult liez et commanda que il fust mis a mort des maintenant, que nus ne le veïst, a ce que, pource que il estoit de sa char et de son sanc, il en eust pitié et li pardonnast. **[2]** Et fu occis en ceste maniere: car il fu envelopez en .I. tapis et fu tant menez [ç]a et la estroitement que il morut. **[3]** Et pour ce le fist morir en ceste meniere: pource que il ne vouloit que le sanc du lignage de son empire fust espandus ne en l’air, ne en la terre, ne au soleil.

**[4]** Et quant le *Grant Kaam* ot vaincu ceste bataille, si comme vous avez ouÿ, touz les barons et les hommes des provinces *Nayan* firent de rechief la fiance au *Grant Kaam*, qui furent de .IIII. provinces, si comme je vous dirai, qui avoient esté de la seignorie dudit *Nayan*. **[5]** La premiere a non *Ciorcia*, la seconde *Cauly*, la tierce *Brascol*, la quarte *Sichiagui*. **[6]** Et de toutes ces .IIII. grans provinces en estoit *Nayan* seigneur, qui moult estoit grant chose. **[7]** Et aprés que le *Grant Kaam* ot vaincu *Nayan*, si comme vous avez ouÿ, les generations des genz que estoient en la seignorie *Nayan* en ces .IIII. provinces avantdites, qui estoient ydolastre et *sarrazin*, mes auques y avoit *crestiens* et de la croiz que *Naian* y avoit porté en s’enseigne que il ne pooient durer. |32a| **[8]** Et leur disoit: «Or veez comment la vostre croiz de vostre Dieu a a[idi]é *Naian* qui estoit crestiens et l’aouroit!» **[9]** Et tant en crut la parole qu’elle vint jusques au *Grant Kaam*. **[10]** Et quant le *Grant Kaam* oÿ ce, si reprist moult ceus qui le gap en faisoient, et devant les *crestiens*; et dist au *crestiens* que il se deussent conforter, que se la crois ‹n’›avoit aidé *Naian*, que elle avoit fait grant raison car, bonne chose si comme elle est, ne devroit autre chose faire qu’elle avoit fait, car *Naian* estoit desloiaus et traitres qui venoit contre son seigneur; et pour ce li est bien avenu ce qu’il avoit deservi. **[11]** «Et la croiz de vostre Dieu fist moult bien quant elle ne l’aida contre droit!» **[12]** Et dist ce si haut que chascun l’oÿ, si que les *crestiens* respo‹nd›irent au *Grant Kaam*: «Grandisme seigneur, vous dites moult bien, car nostre crois ne veut aidier nulluy a tort et, pour ce, n’aida pas *Naian*, qui faisoit maus et desloiautez, si qu’elle n’en veult fere si comme lui qui mal faisoit». **[13]** Si que depuis ne leur fu nulle repreuche des mescreans, pource qu’il oïrent bien les paroles qui furent dites du s*eignor* aus crestiens pour la croiz que *Naian* avoit porté en s’enseigne et ne li avoit pas aidé.