**Fr1, 8**

Ci dit le .VIII. chapitre comment le *Grant Caam* leur donna la table d’or de son commandement.

**[1]** Quant le *Seignour* lor ot enchargié tout son message, si lor fist donner une table d’or en laquelle il estoit contenu que les .III. messages, en toutes les pars que il alaissent, leur deust estre donnez toutes leur mansions que besoing leur fust et de chevaus et d’ommes pour leur seurté et de toutes autres choses que il vousissent. **[2]** Et quant il furent touz trois appareilliez, il [prirent congié au *Seigneur* et] s’en partirent.

**[3]** Quant il orent chevauchié maintes journees, si acoucha li barons touz malades, si que il ne pot chevauchier, [et demoura en une cité et fu tant grevé de maladie qu’il ne pot plus aler avant], si ques aus .II. freres sambla le miex de la laissier le et de faire leur voiage; et il li plot moult, et il se mistrent a la voie. **[4]** Et vous di bien que, en toutes pars ou il aloient, estoient servis et hounourez de tout ce que mestier leur estoit et que savoient commander, et avoient ce par la table que il avoient des commandemens au *Seignour*. **[5]** Si chevauchierent tant par leurs journees que il vindrent a *Laias* en *Hermenie*. **[6]** Et vous di que il demourerent a cheminer a *Laias* jusques a .III. anz, et ce avint pour ce que il ne pooient pas toutes fois chevauchier pour le mauvais temps et noif et granz pluies qu’il faisoit aucunes foiz et des granz flueves que il trouvoient qu’il ne pooient passer.