**Fr1, 80**

Ci dit le .IIII.XX chapitre comment le *Grant Caan* retorna a la cité de *Cambaluc*.

**[1]** Quant le *Grant Caan* ot vaincu *Naian* en tel maniere, si s’en retorna en la maistre cité de *Cambalut* et yluec demoura a grant soulaz et a grant feste. **[2]** Et l’autre seignor tartar qui *Caydu* avoit a non, quant il sot que *Naian* estoit desconfit et mort, si en ot grant dolour et demoura en son appareil, mais il ot grant doute d’estre aussi menez comme *Naian* avoit esté. **[3]** Or avez oÿ comment le *Grant Caan* n’ala onques en ost que une seule foiz: ce fut ceste. **[4]** Car en toutes autres besoignes il mandoit son filz ou ses barons, mais en ceste ne voult il que nul y alast fors lui por ce que trop li sambloit grant fait et mauvais et perilleus de la seurcuidance de celui desloial *Naian*.

**[5]** Or vous laisserons a conter [de ceste matiere et retournerons a conter des grandismes faiz] du *Grant Caan*, [car nous avons conté de quel lignage il fu et son aage]. **[6]** Si vous dirai ce que il fist a ses barons qui se porterent bien a la bataille quant il retorna. **[7]** Celui qui estoit seignor de .C. hommes, si le fist de .M., et qui estoit seignor de .M. le fist de .X.M. Et ainssi leur donnoit comme il veoit qu’il avoient deservi, a chascun selonc ce qu’il estoit. **[8]** Et sur tout ce lor donnoit de bele vaisselemente d’argent et de biaus joiaus et lor croissoit leur table de commandemens [et leur presenta aussi de beaus joiaus d’or et d’argent et de pelles et de pierres precieuses et de chevaus] et tant donna a chascun que ce fu merveilles, quant il l’avoient moult bien deservi. **[9]** Car oncques puis ne furent veu hommes qui tant feïssent d’armes por l’amor de leur seignor comme cil firent le jor de la bataille.

**[10]** Les tables des commandemens sont si faites que celui qui a seignorie de .C. hommes si a table d’argent, et qui a seignorie de .M. si a table d’or ou d’argent doree. **[11]** Celui qui a [seignorie de] .X.M hommes a table d’or a teste de lyon.

**[12]** Et vous diray [le pois] des tables et ce que il senefient: ceuz qui ont seignorie de .C. et de .M. lor table poise chascune .VI.XX et cele qui a teste de lyon entaillie dedenz, qui ont la seignorie de .X.M, aussi .VI.XX. **[13]** Et en toutes ces tables y a [.I.] commandemens escriz qui dit: «Par la force du grant dieu et de la grant grace qu’il a donnee a nostre emperere, le nom du *Caan* soit beneoit! **[14]** Et tuit cil qui n’obeïront a li soient mort et destruit!»

**[15]** Et si vous di aussi que tuit cil qui ont ces tables ont [privileges] de tout ce que il doivent faire a leur seignorie. **[16]** Et sachiez que cil qui ont seignorie de .C.M hommes ou que il soit seignor du grant ost general, ceus ont une table d’or qui poise prés .CCC. **[17]** Et y a letres escrites qui dient aussi comme les autres que je vous ay dit et desus les letres y a portrait le lyon, et desus le lyon est le soleil et la lune. **[18]** Et puis ont lor grant privilege de lor granz fais et de leur autres commandemens. **[19]** Et tous ceuz qui ont si noble table si ont commandement que, toutes fois qu’il chevauchent, doivent avoir sus le chief .I. paile que l’on dit ombrel, qui se porte sus une lance en senefiance de grant seignorie. **[20]** Et encore, toutes fois que il siet, doit seoir en chaiere d’argent. **[21]** Et encore a ces granz seignors lor donne il une table de gierfaus, et c’est aus granz barons por coi il aient plaine seignorie et baillie comme lui meïsmes. **[22]** Car quant celui vousist mander messages en aucun lieu, si porroit prendre le chevaus du meilleur qui fust et toute autre chose a sa volenté.

**[23]** Or vous lairons de ce et vous conterons des [façons] du *Grant Caan* et de sa contenance.