**Fr2, 80**

Comment le *Grant Kaam* s’en retorna a la cité de *Caiabalut*. .LXXX.

**[1]** Et quant le *Grant Kaam* ot vaincu *Nayan* en tel maniere comme vous avez ouÿ, si s’en torna a la mestre cité de *Cambalut* et illec demoura a grant soulaz et a grant feste. **[2]** Et |32b| l’autre seigneur tatar, qui *Caydu* avoit a non, quant il sot que *Nayan* fu desconfit et mort, si en ot moult grant douleur et demora de son appareil, mes il ot doute d’estre ainsi menez comme *Nayan* avoit esté.

**[3]** Or avez entendu comment le *Grant Kaam* n’ala onques en ost que une seule foiz, et ce fu ceste, car, en touz ses autres besoins et os il envoie ses filz ou ses barons; mes en ceste ne vout il que nus y alast autres que lui pource que trop lui sambloit grant fait et mauvés et perilleus de la seurcuidance de ce desloial *Nayan*.

**[4]** Or vous lesserons a conter de ceste matiere: retournerons a conter de grandismes faiz du *Grant Kaam*; et nous vous avons compté de quel lignage il fu et son aage. **[5]** Or vous dirai ce que il fist a ses barons qui se porterent bien a la bataille quant il retourna. **[6]** Celui qui estoit seigneur de .C. hommes, si le fist de .M., et qui estoit seigneur de .M. si le fist de .X.M. **[7]** Et einssi leur donnoit si comme il veoit qu’il l’avoient deservi, a chascun selonc ce qu’il estoit. **[8]** Et seur tout ce leur donnoit de belle vessellemente d’argent et d’autre beau hernois. **[9]** Il leur croissoit leur table de commandement; il leur presentoit aussi de beaus joiaus d’or et d’argent et de pelles et de pierres et de chevaus; et tant en donna a chascun que ce fu merveilles. **[10]** Et non pour quant il l’avoient bien deservi, car onques ne furent veü |32c| hommes qui tant feïssent d’armes por l’amour et l’onneur de leur seigneur comme il firent celui jour de la bataille.

**[11]** Les tables de commandement sont si fetes: que celui qui a seigneurie de .C. hommes a table d’argent, et qui a seigneurie de .M., si a tables d’or ou d’argent doré; celui qui a seigneurie de .X. mile, a table d’or a teste de lyon. **[12]** Or si vous dirai le poys des tables et ce qu’elles senefient: ceus qui ont seigneurie de .C. et de .M., lor table poise chascune poys .C.XX.; et celle qui a la table de lyon entailliee dedens, qui ont la seignorie de .X.M., poise aussi .C.XX; et en toutes les {batailles} tables y a escript .I. commandement qui dist: «Par la force du grant dieu et de la grant grace que il a donné en nostre emperere, le non du *Kaam* soit beneoit; et tuit cil qui ne l’obeïront soient mort et destruit». **[13]** Et encore vous di que touz ceuls qui ont ses tables si ont aussi grant privilege de tout ce que il doivent faire en leur seigneurie. **[14]** Encor sachiez que cil qui ont grant seigneurie de .C.M. hommes ou que il soit seigneur du grant ost general, cil ont une table d’or qui poise pres de trois cens, et y a lettres escriptes qui dient aussi comme autres que je vous ai dit; et disous les lectres y a pourtrait .I. lyon et dessus le lyon est le solleil et la lune. **[15]** Et puis ont leur grant privilegez de leur grans fais, et, d’autre part, leur commande|menz. |32d| **[16]** Et touz ceus qui ont si noble table si ont par commandement que toute foiz que il chevauchent doivent avoir sus le chief .I. palie{que} que on dit ambrel, que on porte seur une lance en senefiance de grant seignourie. **[17]** Et encore, que toute foiz que il siet, ‹il siet› en chaiere d’argent. **[18]** Et encore a ses grans seigneurs leur donne une table de jerfaus, et ce est a tres grans barons par quoy il aient plaine seignourie et baille comme lui meïsmes, car, quant celui veult envoier messages en aucun lieu, si porroit prendre les chevaus du meilleur qui y fust, et toute autre chose a sa volenté.

**[19]** Or vous lesserons de ceste matiere et vous conterons des fa[ç]ons du *Grant Kaam* et de sa contenance.