**L, 66**

|11| De *Cublay Magno Kane*.

**[5]** Pro hac vero victoria providit optime baronibus qui probiter egerant. Quia si fuerat quis ‹primo› dominus .C. militum dabat ei dominium .M., et si fuerat primo dominus .M. faciebat eum dominum .Xm.; et insuper donabat vasa argentea unicuique secundum eorum esse, et tabulas habentes sive denotantes dominium, scilicet habentes preceptum dominii. **[6]** Quicumque enim habet dominium centum habet tabulam argenteam, et qui habet dominium .M. habet tabulam auream (vel saltem deauratam), et qui habet dominium .Xm. habet tabulam ex auro cum capite leonis. Et huiusmodi tabule sunt talis ponderis quod tabule habentium dominium .C. vel .M. sunt ponderis exagiorum .C.XX., et ille que habent caput leonis ponderant exagia .CC.XX. Et in omnibus hiis tabulis scribitur preceptum in hunc modum dicens. «Propter potentiam Dei magni, et propter magnam gratiam quam donavit imperatori nostro, sit no‹men› *Kanis* benedictum! Et quicumque obediens ei non fuerit, moriatur». **[7]** Et qui habent has tabulas, habent ‹ul›tra hoc privilegia in cartis scripta, demonstrantia quicquid in tali dominio facere debeant. Et iterum, quicumque habuerit maximum dominium sicut .Cm. militum (aut alicuius magni exercitus fuerit capitaneus) habebit tabulam auream ponderis .CCC. exagiorum (in qua scriptum est ut in aliis dicitur, et sub tali scriptura est figura leonis et desuper sunt ymagines solis et lune), et ultra hoc habent privilegia maximi dominii; et habentes tam nobilem tabulam habent ex precepto, dum equitant, portare super caput pallium in signum magni dominii et, dum sedent, sedem in argentea cathedra. Donat eciam hiis maximis dominis tabulam ‹unam› de g‹e›rofalcho, que talis est potentie quod habens eam potest accipere equum et equos ubicumque fuerint; possent enim alicuius regis equos accipere, si placeret. **[8]** Hii ergo tam maximi domini, cum habent nuntium et mittere volunt, ipsum tali muniunt tabula, scilicet çerefalci, ut, si necesse fuerit, equos ubilibet accipere posset.