**VA, 63**

Delle signiorie che àno i baroni del *Gran Chan*.

**[1]** Quando el *Gran Chaan* ave avuta questa vitoria, el tornò alla sua maistra zità de *Chanbelù*, e lì stete in grande solazo. **[2]** E quando *Chaidu* ave intexe queste novelle, el ave gran paura che non li incontrasse chusì a lui chome era inchontrà a *Naian*, sì ch’el non pensò plui d’andar contra le tere del *Tartaro* chome lui aveva ordinato.

**[3]** Or avete intexo chome el *Grande Chaan* non andò in oste in persona, dapo’ ch’el fo re, se non questa fiata. **[4]** E questa fiata g’andò perché questa chossa li parsse tropo malvaxia dala parte de *Naian*; le altre fiade manda in oste o suo’ figlioli o suo’ baroni.

**[5]** Hor laseremo questa materia e diremo de queli el fa chapetanii che se portano ben in oste e in bataglia. **[6]** E queli capetani che se portano ben in oste e in bataglia, quello capetanio de cento ello el fa chapetanio de mille, e a ziaschaduno achresie signioria secondo suo chondizion, et dà-lli grandi doni e vaselame grande de arzento e tavolle de chomandamento del signiore. **[7]** Quello ch’è signiore de zento à tavola d’arzento; ‹qu›e‹l› signior de mille à tavola d’oro over d’arzento indorata; quel signior de diexemillia à tavolla d’oro chon testa de llion. **[8]** La tavolla de colui ch’à signioria de zento o de mille pexa C vinti sazi, e in ziaschaduna de queste tavolle si è scrito el chomandamento e dixe chusì la lit‹er›a: «Per la forza del gran dio e per la gran grazia ch’el à dada al nostro inperador, el nome de *Chaan* sia benedeto». **[9]** E tuti quelli che non obediseno a queste tavolle, sechondo che chomanda queli che le àno, èno morti e destruti.

**[10]** E anchora ve digo che tuti questi che àno queste tavole àno previlegii e scriture dala chorte de tute quelle chosse che i deno fare in soa segnioria.

**[11]** Quelo che à signioria sopra Cm e quello ch’è chapetanio de hoste general sì à una tavolla d’oro che pexa CCC sazi, et è-ge scrite letere al muodo ò dito de sopra, e stanpito è ’l solle e lla luna. **[12]** E zaschaduno ch’à questa tavola chusì fata sì se chonvien far portar suxo uno palio, in segnio de grande signioria, et quando el sede in luogo chonvienne sedere in chariega d’arzento. **[13]** E anchora dal grande signiore ‹è› aquistà da’ grandi signiori un’altra tavolla d’oro, in la qual è scholpita la figura del elerfalcho. **[14]** E tuti ch’àno tavolla de elerfalcho pò menar siego |32v| tuta la zente e tuti li chavali de zaschuno re ch’è sotoposto al *Grande Chaan* s’el vuole, e zaschuno altro baron**. [15]** E chonviene ch’el sia obedito da loro de tuto ziò ch’el li chomanda.