**Fr2, 81**

Ci devise de la fa[ç]on au *Grant Kaam*. .LXXXI.

**[1]** Le *Grant Kaam*, seigneur des seigneurs, qui *Cublay* est appellez, est de telle fa[ç]on. **[2]** Il est de belle fa[ç]on, ne petit ne grant, mes est de moienne grandece. **[3]** Il est cha‹r›nus de belle maniere et est trop bien tailliez de touz membres. **[4]** Et si a le vis blanc et vermeil; les ieus v[a]irs, le nes bien fet et bien seant. **[5]** Et a .IIII. fames, lesquelles il tient toutes foiz por ces droites moulliers. **[6]** Et le greigneur filz que il a de ces .IIII. fames doit estre par raison seigneur de l’empire, ce est quant le pere muert. **[7]** Et sont appellees empereris, mes chascune a puis son autre non. **[8]** Et chascune de ces .IIII. dames tient moult bele court |33a| et grant par soy, car il n’y a nulles qui n’ait .CCC. damoiseles belles et plesans. **[9]** Et il ont aussi mains vaillans escuiers et mains autres hommes et fames, si que bien a chascune de ces dames a bien en sa court .X. mille personnes. **[10]** Toutes foiz que le *Seigneur* veult gesir avec une de ces .IIII. fames, si la fait venir en sa chambre et, tel foiz, vet a la chambre de lui. **[11]** Il a encore maintes amies, et vous dirai en quel maniere.

**[12]** Il est voirs qu’il y a une generation de *Tatars*, qui sont appellez *Ungeat*, qui moult sont belles genz, et chascun an li envoie on .C. pucelles, des plus belles de celle generation, et sont amenees au *Grant Kaam*, et il les fait garder a dames anciennes qui demeurent en son palais et les fet dormir en son lit pour savoir s’elles ont bonne alaine et se elles sont bien saines et de leur membres touz. **[13]** Et celles qui sont belles et bonnes et sainnes de toutes choses sont mises a servir le *Seigneur* en ceste maniere: que, chascune .III. jours et .III. nuis, .VI. de ces damoiselles servent le *seigneur* en sa chambre, en son lit, et a tout ce qui li besoingne, et il en fait sa volenté; et, au chief de .III. jours et de .III. nuiz, se partent celles et viennent autres .VI.; et ainsi tout l’an, que chascun tiers jour et tierce nuit se changent de .VI. en |33b| .VI. damoiselles.