**VA, 64**

Della statura del *Gran Chaan*.

**[1]** El grande signiore che à nome *Chublai* è de chotal fata: el è de bella statura, né grando né pizolo, ma è de mezana grandeza. **[2]** È charnudo de bella maniera, et è tropo ben fato de tute menbre; e à el vixo biancho e vermegio chome ruoxa, e à ochi negri e bel naxo ben fato. **[3]** À quatro moier, le qual el tien per dreta moier, e ’l maor fiol ch’ell à dela prima de ’ste quatro moier de’ eser inperator dapoi la soa morte. **[4]** E zaschuna de queste quatro moier tien chorte per si, e non g’è neguna che non tegnia CCC altri homeni e femene, sì che zaschaduna de queste à ben in soa chorte diexemillia persone fra omeni e femene.

**[5]** Anchora el *Gran Chaan* à molte chonchubine. **[6]** In *Tartaria* si è una zente ch’è apellata *Ongaro* ch’èno molto bella zente achostumata. **[7]** De quella zente el *Tartaro* à setezento donzelle, e sono guardate in uno palaxio da done le qual àno grande chura de quelle donzelle; e chonvieno sapere s’elle àno alchuno difeto o infirmità. **[8]** Quelle che se truova senza defeto sono messe a star in chamera del *Gran Chaan*, et sono sìe de quelle donzelle e sta-ne dì quatro, e àno chura della chamera e meteno el signior a leto. **[9]** Et in capo de dì quatro ge vano sìe altre; e chusì se chanbiano senpre in chapo de quatro dì.