**Fr1, 82**

Ci dit li .IIII.XX et .II. chapitre des filz au *Grant Caan*.

**[1]** Le seigneur si a de ces .IIII. moulliers .XXII. filz malles et l’ainsné avoit a non *Chinguy* pour l’amour au grand *Chingui Caan*, le premier seigneur. **[2]** Et celui *Chingui*, graindre filz du *Caan*, devoit regner aprez la mort du pere. **[3]** Or avint que il mourut, mais il remest de lui un filz qui avoit a non *Temur* et cestui doit estre *Grant Caan* [et seigneur aprés la mort de son aieul et c’est raison pour ce que il fut du greigneur filz du *Grant Caan*]. **[4]** Et si vous di que cilz *Temur* est sages et preux, car maintes foiz s’est ja esprouvez en bataille. **[5]** Et sachiez que encore a le *Grant Caan* .XXV. autres filz de ses amies, qui sont bons et vaillans d’armes, et chascun est grant baron.

**[6]** Et si vous di que des enfans qu’il a de ses .IIII. loyax fames en y a .VII. rois de grans provinces et de royaumes et maintiennent bien tuit leur regne, car il sont sages hommes et preux. **[7]** Et ce est bien raison, car sachiez que leur pere, le *Grant Caan*, est le plus sage homme et le plus pourveu de toutes choses et le meilleur chevetainne d’ost et le melleur meneeur de gens et d’empire et de greingneur vaillance qui onques fust en toutes les generations des *Tartars*.

**[8]** Or vous ay devisé du *Grant Caan* et de ses fames et de ses filz. **[9]** Or vous vœil deviser comment il tient court et de sa maniere.