**Fr2, 82**

Ci devise des filz au *Grant Kaam*. .LXXXII.

**[1]** Le *Seigneur* si a de ces .IIII. sienes mouliers .XXII. filz masles. **[2 ]** Et le grant avoit non *Chingui* pour l’amour au bon *Chingui Kaam*, le premier seigneur. **[3]** Et cestui *Chingui*, le graindre filz du *Kaam*, devoit regner aprés la mort du pere. **[4]** Or avint qu’il morut, mes il remest de lui un filz, qui avoit non *Tenur*, et cestui doit estre *Grant Kaam* et seigneur aprés la mort son aioul; et c’est raison pource qu’il fu du greigneur filz du *Grant Kaam*. **[5]** Et si vous di que cest *Temur* est sages et preus, car maintez foiz c’est ja moult bien prouvez. **[6]** Et sachiez qu’ancore a le *Grant Kaam* .XXV. autres filz de ces amies, qui sont bon et vaillant en fet d’armes et chascun est grant baron. **[7]** Et si vous di que de ses enfans que il a de ces .IIII. loiaus fames en y a .VII. roys de grandismes provinces et royaumes, et tuit maint[i]ennent bien leur regne, car il sont sages hommes et preux; et c’est bien raison, car sachiez que leur pere, le *Grant Kaam*, est le plus sage homme et le plus preus de toutes choses, et le meilleur chevetaine d’ost et le meilleur rengeurs de genz et d’empire et de greigneur vaillance qui fust onques en toutes les generations de *Tatars*.

**[8]** Or vous ay devisé du *Grant Kaam*, et de ‹ses› fame‹s› et de ses filz. **[9]** Or vous vueil deviser comment il tient court et |33c| sa maniere.