**Fr1, 83**

Cy dit li .IIII.XX et .III. chapitre du palais du *Grant Caan*.

**[1]** Sachiez que le *Grant Caan* demoure en la maistre cité del *Cathay* lequel a a non *Cambaluc* .III. mois de l’an, delier, jenvier, fevrier. **[2]** En ceste cité a son grant palais et vous deviserai sa façon. **[3]** Il y a tout avant un grant mur quarré qui a de chascune quarrure une mille – c’est a dire qu’il dure tout entour .IIII. milles – et si est moult gros et si a de hault bien .X. pas et est touz blans et crenelez tout entour. **[4]** Chascun quartier de ce mur a un grant palais moult bel et moult riche et se tient le harnais du seigneur dedenz. **[5]** Ce sont ars et carquois, selles et frainz, cordes et dars a ost. **[6]** Et encore entre l’un et l’autre palais si a un autre palés semblable a chascun quartier, si que il y a tout entour ce pourpris .VIII. palés moult biaux et tous sont plainz du harnois du seigneur.

**[7]** Mais entendez que en chascun n’a que d’une chose seulement, car li uns est tous plainz d’ars et l’autre est tout plain de selles et l’autre plain de frains. **[8]** Et ainsi vait de chascun tout entour qu’en chascun n’a c’une maniere de harnois. **[9]** Et le mur a a la face de midi .V. portes: au milieu une grant porte qui n’ueuvre nulle fois se n’est quant le grans harnois ist pour fait d’ost et entre.

**[10]** Et de chascune part de ceste porte en y a .II. si que il font .V. et la grant est ou milieu, et par celles .IIII. mendres portes entrent tuit l’autre gent. **[11]** Mais les .IIII. portes ou entrent l’autre gent ne sont mie l’une d’encoste l’autre, ainz sont les .II. aus deux quartiers de ceste meïsmes face et les autres .II. sont d’encoste la grant si que la grant demeure ou milieu.

**[12]** En mi ceste face de ce mur devers midi, lonc une mille dedenz ce mur, si a un autre mur qui est auques plus lonc que larges. **[13]** Le pourpris a aussi .VIII. palais entour, tout en la maniere des autres .VIII. dehors, ouquel se tient aussi le harnois du seigneur si come aus autres. **[14]** Et si a aussi .V. portes en la face de midi en la maniere des autres qui sont dehors, et puis en chascune des autres quarreüres si a une porte. **[15]** Et a chascun de ces .II. murs ou milieu est le grant palais du seigneur qui est fait en ceste maniere que je vous conteray.

**[16]** Sachiez que il est le greingneur qui soit jamais veus: il n’est pas ensolez hault, mais est a pié plain si que le pavement est plus haut que la terre environ bien .X. paumes. **[17]** La couverture est plus hault. **[18]** Les murs dedenz les sales sont toutes couvertes d’or et les chambres aussi et d’argent, et y a [pourtrais] dragons, bestes, oisiaux, chevaliers et ymages de plusieurs autres generations de choses. **[19]** Et la couverture est ainsi faite si que il n’y a autre que or et argent et painture. **[20]** La salle est si grant et si large que bien y mengeroient .VI.M personnes. **[21]** Il y a tant de chambres que c’est merveilles a veoir. **[22]** Il est si biaux et si granz et si riches que il n’y a homme au monde qui mieulz le sceüst ordener.

**[23]** Les trés de la couverture y sont tous de coulours vermeille et vert et bleus et d’autres coulours, et sont envernissié si bien et si soutilment qu’il sont replendissans comme cristaux si que moult loing environ le palés est resplendisans. **[24]** Et sachiez que ceste couverture est si fort et si fermement faite qu’elle est pour durer a tous jours. **[25]** Et entre l’un [mur] et l’autre des pourpris, si comme je vous ay conté, a moult belles praieries et biaux arbres de diverses manieres, la ou il a cerfs et dains et biches et vairs de moult de manieres [et des bestes] dont l’en fait le muglias, a grant habondance, et de moult d’autres manieres de bestes et moult belles et moult diverses. **[26]** Et en y a tant que tout est plain que il n’y a de voie se non que la gent vont et viennent.

**[27]** Et a l’un cornon devers maistre a un lac grant et biau ouquel a plusieurs manieres de poissons et assez, car le seigneur les y a fait meitre. **[28]** Et toutes fois que le seigneur en veult, si en prent a son plaisir. **[29]** Et si vous di que un flun en ist et entre et est si ordenez que nul poisson n’en puet issir pour reses de fil de fer et de airain qui ne le laissent passer.

**[30]** Encore y a devers tramontane loins du palés, entour demie archiee, un tertre qui est fait par force, qui bien est hault .C. pas et est quarré environ bien une mille, lequel mont est tous couvers et tout plain d’arbres, et par nul temps n’i [perdent] fueilles, mais toutes fois sont vers. **[31]** Et si vous di que la ou il a un bel arbre, quel part que ce soit et le sire le sache, il le mande aveuques toutes les racines et atoute la terre qui li est entour, et le fait aporter et meittre en ce mont, et le portent ses olifans, et soit l’arbre tant grant comme il velt. **[32]** Et en ceste maniere si a les plus biax arbres du monde.

**[33]** Et encore vous di que le seigneur a fait couvrir tout ce mont de rose et de l’asur qui est moult vers si que les arbres sont tous vers et le mont tous vers si que il n’i apert autre chose que tout vert, et pour ce est il appellez le *Mont Vert* et certes il a bien son non a droit. **[34]** Et dessus le mont en la cime si a un moult biau palais et grant, et est tout vert dedens et dehors, si que le mont et les arbres et le palais sont si bel a veoir pour la verdour qui est toute d’une maniere que ce est merveille a veoir, car tout cil qui le voient en deviennent aleigre et joiant. **[35]** Et pour ce le a fait faire le *Grant Caan* afin que il puisse avoir celle belle veue pour avoir confort et soulas et joie a son cuer.