**Fr2, 83**

Ci devise du palais du *Grant Kaam*. .LXXXIII.

**[1]** Sachiez que le *Grant Kaam* demeure en la mestre cité de *Catay*, laquele a non *Cambaluc*, .III. moys de l’an, decembre et janvier et fevrier. **[2]** En ceste ville a son grant palais, et vous deviserai sa fa[ç]on.

**[3]** Il y a tout devant .I. grant mur quarré qui a de chascune esquarreure une mille, c’est a dire que il dure tout environ .IIII. milles; et c’est reson, car il est moult grans et si a de hautesce bien .X. pas, et est touz blans et carnelez tout entour. **[4]** Et en chascun coing de ce mur a un moult grant palais moult bel et moult riche ou se tient dedens li hernois du *Seigneur*: ce sont ars et ta[rcai]s et seles et frains, cordes, dars et toutes choses besoignables a ost. **[5]** Et encore, entre l’un palais et l’autre, si a un autre palais samblables a un des .IIII. coins, si que il y a tout entour le porpris {de} .VIII. palais moult grans, et touz sont plains de hernois au *Grant Sire*. **[6]** Mes entendez qu’en chascun palais n’y a que d’une chose seulement, car, se l’un est tout plain d’ars, {et} l’autre palais est touz plains de seles et l’autre touz plains de frains. **[7]** Et ainsi vet par ch‹a›scun tout entour, que chascun n’a que d’une chose de hernois. **[8]** Et ce mur a, a la face de midi, .V. portes: ou milieu a une grant porte qui ne s’eu|vre |33d| nulle fois, se non quant le grant hernois ist pour ost; et entre de chascune part de ceste grant porte s’en a .II., si qu’il en y a .V., et la grant est ou milieu. **[9]** Et par ces portes mendres entrent toute l’autre gent; mes ces .IIII. portes ou entrent la gent ne sont mie l’une jouste l’autre, ains sont les .II. aus .{I}II. coins de ceste meïsme face, et les autres .II. sont du costé le grant, si que le grant demeure ou milieu. **[10]** En mi ceste face, devers midi de ‹ce› mur, {est} lonc une mille dedens ce mur, si a un autre mur qui est auques plus lons que larges. **[11]** Le pourpris {et} a aussi .VIII. palais entour, tout en la maniere des autres .VIII. dehors, en quoi se tient aussi le hernois du *Seigneur* si comme as autres. **[12]** Et si y a aussi .V. portes en la face de midi en la maniere des autres qui sont dehors. **[13]** Et puis, en chascun des autres coins, si a une porte. **[14]** Et ou milieu de ces .II. murs est le grant palais du *Seigneur*, qui est fet en ceste maniere que je vous dirai.

**[15]** Sachiez que il est le greigneur qui onques fust. Il n’est pas [a] solier haut, mes est a pié plain, si que le pavement est plus haus que l’autre terre entour bien .X. paumes. **[16]** La couverture est moult haute; les murs du palais et les chambres sont toutes couvertes d’or et d’argent. **[17]** Encor y a pourtra|is |34a| dragons, bestes, oisiaus, chevaliers et ymages et de pluseurs autres generacions de choses. **[18]** Et la couverture est aussi fete si que il n’y a autre chose que or et argent et painture. **[19]** ‹La sale› est bien {de lase} si grans et si large que bien y mengeroient .VI. mille personnes. **[20]** Il y a tantes chambres que c’est merveille a veoir. **[21]** Il est si grans et si biaus et si riche que il n’y a homme ou monde qui le seust mieus ordener. **[22]** Les tres de la couverture si sont tous de couleur vermeille et jaune et vert et blou et d’autres couleurs; et sont envernisié si bien et si soutilment qui sont resplendisans comme cri‹s›taus, si que moult loing environ le palais est resplendissans. **[23]** Et sachiez que ceste couverture est si fort et si fermement faite que elle est pour durer a touz temps. **[24]** Et entre l’un mur et l’autre des pourpris, si comme je vous ai dit, moult belles praeries et biaus arbres de diverses manieres de fruiz. **[25]** Et si y a bestes de maintes manieres, si com cers et dains et chievres et biches, et vairs de pluseurs manieres, et des bestes qui font le muglias en grant habondance, et de toutes autres manieres de bestes moult belles et moult diverses. **[26]** Et en y a tant que sont est plain qui n’y a de voie se non tant que vont et viennent la gent.

**[27]** Et de l’un coing et l’autre a .I. lac moult bel ouquel a plu|seurs |34b| manieres de poissons et assez, car le *Seigneur* les y a fet metre et, toutes foiz que il en veult, si en a a sa volenté et a son plaisir. **[28]** Et si vous di que .I. flun y ist et entre, mes est si ordené que nus poissons n’en puet issir pour le fil de fer ou d’arain qui ne l’en lessent issir. **[29]** Encore y a, devers tremontaine, loing du palais entour une archie, .I. tertre, qui est fez a force, qui bien est haus .C. pas et dure environ bien une mille, lequel mont est tout plain et tout couvert d’arbres qui par nul temps n’y perdent fueilles mes toutes foiz sont vers. **[30]** Et si vous di que la ou soit un biaus arbres, et le *Seigneur* le set, si l’envoie querre avec toutes les racines et avec toute la terre qui li est entour et le fet porter et metre en sien mont: et le portent ses olifans, et soit l’arbre tant grant comme il veut; et en ceste maniere a les plus beaus arbres du monde. **[31]** Et encor vous di que le *Seigneur* a fet couvrir tout ce mont de rose de l’asur qui est moult vers, si que les arbres sont tuit vert et le mont tout vert, si que il n’y pert autre chose que tout vert: et pource est il appelez le *mont vert*, et, certes, il a bien son ‹non› a droit. **[32]** Et desus le mont, en la cime, si a .I. moult biau palais et grant et est tout vert dehors et dedens, si que le mont et les arbres et le palais est belle chose a |34c| veoir et si plesans pour l’oudeur toute d’une maniere que c’est une merveille, car tuit cil qui le voient en deviennent lié et joiant. **[33]** Et pource l’a fait faire le *Grant Kaam*: pour avoir ce bel deduit, a ce que il puist avoir confort et soulaz et joie en son cuer.