##### **L, 68**

##### De quodam nobili pallacio Magni Can‹is›.

**[1]** Tribus mensibus anni – scilicet decembri, ianuario et februario, manet *Magnus Canis* in principaliori civitate de *Cathay*, que dicitur *Cambaluch*, in qua suum maximum habet palatium. **[2]** Est enim hoc pallatium tali modo formatum. Primo est murus circu‹i›ens miliaria quatuor, quadratus directe, et est grossus multum, altitudinis passuum .X., totus albus et per totum merlis ornatus; et in quatuor angulis sunt quatuor magna pallatia, et adhuc in medio cuiuslibet lateris muri, inter unum pallatium et aliud, est iterum pallatium unum – suntque in universo pallatia .VIII., videlicet quatuor in angulis, et quatuor inter angulum et angulum, in quibus omnibus pallaciis manent solummodo armamenta. **[3]** In quadra autem meridionali huius muri sunt .5. porte, quarum que est in medio est aliis valde maior, per quam nemo transit nisi solum dominus, per alias vero relique vadunt gentes. In reliquis vero quadris |11bis| singule manent porte. **[4]** Intus autem, longe aliquanto spacio ab hoc muro, est alius murus similiter formatus in quadrum totaliter sicut primus; et in ipso similiter sunt octo pallatia, in quibus eciam sunt munitiones domini. Et in quadra meridionali huius muri ‹et in aliis› sunt porte directe disposite sicut in primo; et inter hos duos muros sunt viridaria, in quibus sunt diverse bestie, scilicet cervi albi, bestie facientes muscatum, caprioli, dayni et ‹simil›ilia. **[5]** In medio vero horum murorum est pallatium *Magni Canis*, quod est maximum valde, absque tamen solario; verumptamen pavimentum eius est altius aliis locis palmis .X., et coopertura eius altissima. Et habet ‹hoc› pallatium salam maximam capacem bene .VIm. hominum in convivio, et cameras multas valde; sunt eciam omnia tam parietes quam eciam coopertura auro ornata et coloribus, ubi multe et diverse ymagines sunt protracte; est eciam coopertura non solum interius, sed eciam exterius totaliter diversis depicta coloribus, et vernice taliter illuminata quod ad modum cristalli et longe valde resplendet. **[6]** A parte huius versus maistrum est pulcer lacus, per quem transit quoddam flumen; et tam in introytu fluminis in lacum quam eciam in exitu sunt recia prohibentia pisces ex lacu egredi posse: sunt enim in ipso diverse species piscium habundanter. **[7]** Et a parte septemtrionis, longe a pallacio circa unum †atalentum†, fecit *Magnus Canis* fieri monticulum quemdam circuitus plus miliarii unius et altitudinis circa passuum .C. plenum per totum arboribus pulcherrimis de hiis videlicet que quolibet tempore existunt viridia folia semper retinendo. **[8]** Fecit eciam hunc montem totaliter cooperiri de rocia açurri, que est valde viridis, suntque ex hoc tam mons quam arbores per totum viridia; et in huius montis summitate est quoddam pallatium totum viride valde pulcrum.