**VA, 65**

Del palaxio del *Gran Chaan*.

**[1]** El *Gran Chan* demora chontinuamente tre mexi del’ano, zoè desenbrio, zener e fevrer, in la soa maistra zità de *Chanbelu*, la qual è in la provinzia de *Chatai*.

**[2]** In questa zità è ’l suo gran palazo, e sì ve diremo chome el è fato.

**[3]** Inprimamente el è zirchondado d’uno muro et è quadro; e per zaschadun quadro ell è longo uno meglio, sì ch’el volze quatro miglia; et è molto grosso muro e tuto saldado fuora, de color biancho e vermeglio, ‹de› ben diexe passa. **[4]** In zaschadun chanto di questo muro è uno grande palazo molto bello e richo, e in questi palazi se tieno le arnixe del *Gran Chaan*, zioè archi, charchasi, selle, freni e chorde de archi e tute cosse che bixognia in hoste. **[5]** E anchora in zaschaduna faza del muro è uno palazo someienti a quelli che sono alli chantoni, sì che dentro da quel muro è oto palazi. **[6]** E tuti questi oto pallazi sono pieni de arnixe del *Gran Chaan*, ché in ziaschadun palazo è pur d’una chossa, sì che in quello che è archi nonn è altro, et in quello ch’è le sele nonn è altro. **[7]** E per questo modo àno partide le chose.

**[8]** In la faza de questo muro, el qual è verso mezodì, si è quindexe porte, e quella de mezo è molto granda, e quella non se avre mai se non quando el *Gran Chaan* entra ho esie. **[9]** E apresso de quella porta da zaschuno ladi è una porta pizolla, e per quele entra quelli che sono in chonpagnia chon el *Gran Chaan*. **[10]** E zaschaduna altra faza à solamente una porta in mezo el muro: per tute quelle porte entra tute zente che vuol, estrato per la gran porta che ò dito de sovra.

**[11]** Dentro da questo muro si è un altro muro arquanto lonzi, sovra el qual è oto palazi al muodo degli altri ò dito de sopra, e in questi pa|lazi |33v| ge n’è altre arnixe del *Grande Chaan*. **[12]** E da lato deverso mezodì è zinque porte inel muodo delle altre, e zaschadun altro lado [à] pur una porta chusì chome à l’altro.

**[13]** E in mezo el spazio ch’è dentro questo muro sechondo, si è el palazo del *Gran Chaan*, el qual è fato a questa maniera: el nonn à niuno solaro; lo padimento è alto plui cha ’l tereno de fuora ben diexe spane; la chovertura è molto altisima. **[14]** Le mure delle sale e delle chamere èno tute choverte d’oro e d’arzento, et èno tropo nobelmente depente a oxeli e altri beli colori de plui raxion, ch’èno sora i muri e la choverta. **[15]** Per le penture èno invernichade, quele cosse luxeno sì ch’ell è una gran meraveglia. **[16]** La sala è sì granda ch’el ne manzerave ben siemillia homeni.

**[17]** Dentro uno muro e l’altro, che ò dito de sopra, si n’è molto beli e boni arbori, grandi pradi e zardini, in li quali sono molte stranie bestie, zioè zervi bianchi e bestie che fano el muschio, caprioli, daini e vari e molte altre bestiole stranie, sì che tuto el spazio dentro è pieno de queste bestiole, trato nele vie dove la zente vano.

**[18]** Da uno lado de questo palazo de fuora, zioè deverso maistro, è uno lago molto grando, in lo quale è de molte maniere de pessi, i quali ge fa meter el *Gran Chaan*. **[19]** E quando el vuol de quel pessie sì n’à a soa volontà. **[20]** In quel lago sì entra uno gran fiume e esie puo’ fuora del lago. **[21]** Egli ‹à› fate rete de fero e de rame sì che ’l pesie non se può partir.

**[22]** Anchora ve digo che deverso tramontana, da lonzi del palazo zercha una liga, è uno montexello alto ben zento passa, e volze atorno plui d’un meglio, e quel monte è pieno d’albori li quali non perdeno foglie per tuto l’ano, ma continuamente sono verdi. **[23]** E quando el *Gran Signior* sa che in alguno luogo de quelle contrade sì à uno bel alboro delichato, ello lo fa adure a quello zardino con tute le radixe e chon tuta la tera, sia grando quanto el se vuole, e fa-lo portare ai ‹eli›fanti. **[24]** In questa maniera in questo zardino è i plui beli arbori del mondo, e quel monte è tuto choverto d’erba, la qual è molto verde, nì non g’è chossa che non sia verde, e però li fì dito el *Monte Verde*. **[25]** In suxo el monte, in mezo luogo, è uno palazo grando e bello e tuto verde. **[26]** In questo monte el *Grande Chaan* à grande solazo, e tuta la zente ge va perché lo luogo è bello sopra modo.