**Fr1, 84**

Ci dit li .IIII.XX et .IIII. [chapitre] du palais au filz du *Caan*.

**[1]** Encore sachiez que d’encoste ce palés [e]n a fait faire le seigneur un autretel semblable au sien meïsmes, si que il ne s’en fault riens, et le fist fere pour son filz quant il regnera et pour son filz quant il regnera et sesera seigneur. **[2]** Et pour ce est il fait tout en autretelle maniere et aussi grant, si que toutes telles manieres et telles coustumes puisse avoir aprés son decés. **[3]** Il tient [seel d’] empire, mais non pas si complectement comme fait le *Grant Sire* tant comme il vit. **[4]** Or vous ay devisé des grans palais au grant seigneur et a son filz. **[5]** Si vous vueil ore conter de la grant cité du *Catay* la ou ces grans palais sont et pour quoy fu faite et comment, laquelle est appelee *Cambalus*.

**[6]** Il est voirs que illuec avoit une grant ancienne cité et noble qui avoit a non *Garibalu*, qui vault a dire en nostre langue la cité du seigneur. **[7]** Et le *Grant Caan* trouvoit par ses astronomiens que ceste cité se devoit reveler et faire grant contraire contre l’empire. **[8]** Et pour ceste achoison le *Grant Caan* y fist faire ceste cité de *Cambaluc* dejoste celle, qu’i n’a que un flun en mi, et fist traire les gens de celle cité et meitre en la ville que il avoit estoree.

**[9]** Et est si grant comme je vous conteray, car elle est d’environ .XXIIII. milles, ce est que en chascune quarre a de face .VI. milles, car elle est toute quarree que d’une part que d’autre. **[10]** Et est toute muree de murs de terre qui sont gros de soute bien .X. pas, mais ne sont pas si gros dessus comme dessous pour ce que il vont en soutillant de ensus si que dessus sont bien gros entour de .IIII. pas et sont tuit crenelé [de] qarniaus blans. **[11]** Et les murs sont hault plus de .XX. pas. **[12]** Elle a .XII. portes et seur chascune porte a un grant palais moult bel, si que en chascune quarreüre a .III. portes et [.III.] palais pour ce que a chascun canton a un palais moult bel et moult grant. **[13]** Et en ce palais a moult granz sales, la ou les armes de ceulz qui gardent le palais demeurent.

**[14]** Et si sont les rues de la ville si droites et si larges que l’en voit de l’une porte jusques a l’autre, car il l’ont si ordené que l’une porte se voit contre l’autre de lonc la ville par les rues. **[15]** Et y a par la cité moult de biaux palais et grans et de moult belles herberges et moult de belles maisons en habondance. **[16]** Et y a en mi lieu de la cité un grant palais ouquel il a une grant campanne qui sonne la nuit que nulz ne voist par mi la ville depuis que elle avra sonné .III. fois, car nulz depuis n’i ose aler, se n’est pour besoing de fame qui travaille d’enfant et pour le soing des gens malades. **[17]** Et encore ceulz qui pour ce y vont, il couvient qu’il portent lumiere. **[18]** Et si vous di qu’il est ordené qu’en chascune porte de la cité soit garde[e] de .M. hommes.

**[19]** Et n’entendez pas pour paour qu’il aient de nulle gent, mais le font pour grandesce et pour l’onnourance du *Seigneur* qui leenz demeure, et encore que il ne veulent que les barons facent par la ville nul dommage.

**[20]** Or vous ay conté de la ville. **[21]** Desore vous conteray comment il tient court le *Seigneur*, et de ses autres fais si comme vous porrez ouïr ci aprés.