**Fr2, 84**

Ci dist du palais du filz au *Grant Kaam*..LXXXIIII.

**[1]** Encore sachiez que dejouste ce{s} palais en a fait faire le *Seignor* un autretel semblable au sien meïsmes, si que de riens n’y faut, et le fist faire a son fil quant il regnera et sera *Seigneur*. **[2]** Et pour ce est fait tout en tel maniere et aussi grant, si que toutes ces manieres et ces coustumes puisse avoir aprés son dechet. **[3]** Il tient seau d’empire, mes non pas si acompliement comme a le *Grant Kaam*, sire tant com il vivra.

**[4]** Or vous ay compté et devisé des palais au *Seigneur* et a son filz; ci vous vueil ore compter de la grant cité du *Catay* la ou ses palais sont et pour quoy fu fete et comment, laquelle est appellee *Cambaluc*.

**[5]** Il est voirs que illec av[oi]t anciennement une grant cité et noble qui avoit non *Garibalu*, qui vaut a dire en nostre langue la cité du *Seigneur*. **[6]** Et le *Grant Kaam* trouvoit par ces astronomiens que ceste cité se devoit reveler et faire grant contraire contre l’empire. **[7]** Et pour ceste achoison le *Grant Kaam* i fist fere ceste cité de *Cambaluc* dejouste celle, que il n’a que un flun en mi, et fist trere les |34d| genz de ‹celle› cité et metre en la ville que il avoit estoree.

**[8]** Elle est si grant comme ‹je› vous conteray, car elle a de tour .XX.IIII. milles, c’est que en chascune esquarrie a de face .VI. milles, car elle est toute quarree tant d’une part comme d’autre. **[9]** Et est toute muree de murs de terre qui sont gros dessouz bien .X. pas, mes ne sont pas si gros dessus comme dessouz, car il vont touz jours en estre[ç]ant, si que dessouz sont gros bien entour .III. pas, et sont tuit quarnelé. **[10]** Les quarniaus sont blans et ces murs sont haus plus de .XX. pas. **[11]** Elle a .XII. portes et sus chascune porte a .I. grant palais moult bel, si que en chascune quarreüre a .III. portes et .V. palais, pource que en chascun coing a .I. palais moult grant ‹et› bel. **[12]** Et en ces palais a moult grans sales, la ou les armes de ceus qui gardent la cité sont.

**[13]** Et si sont les rues si droites que l’en voit d’une part a l’autre, car il ‹l’›ont si ordené que l’une porte se voit de l’autre, de lonc la ville par les rues. **[14]** Et y a par la cité moult de biaus palais et grans et moult de belles herbergeries et moult de belles mesons en grant habundances. **[15]** Et a, ou milieu de la cité, un grandisme palais, auquel a une grant campane qui sonne la nuit: que nul n’aille par la ville depuis que elle aura sonné .III. foiz, car nus depuis n’y osse aler se non pour besoing de fame qui travaille |35a| d’enfant, pour besoing de gens malades; encore, ceus qui ‹pour› ce vont, si convient que il porte lumiere. **[16]** Et si vous di que il est ordonné que chascune porte de la cité soit gardee de .M. hommes. **[17]** Et n’entendez pas que il gardent pour paour que il aient de nulle gent, mes ‹il› le font pour honnourance et gardance du *Seignor* qui laiens demeure, et encore que il ne vueillent que les barons facent par la ville nul damage.

**[18]** Or vous ai conté de la ville. **[19]** Des{h}o[r]mes vous conterons comment il tient court et des autres fais, si comme vous pourrez oïr.