##### **L, 69**

##### De civitate Cambaluch.

**[1]** Antiquitus fuit civitas magna et nobilis dicta *Cambaluch*, quod sonat in latino ‘Civitas domini’; sed quia prophetatum erat ipsam domino esse rebellem, ipsam destrui fecit condiditque iuxta eam aliam civitatem, quam vocavit *Taidu*, in qua sunt supradicta pallatia. **[2]** Et est directe quadrata per totum, circuitus .XXIIIIor. miliariorum, cuius muri sunt de terra grossi in pede circa .X. passus et in summitate circa tres (sic enim procedunt continue restringendo), et in altitudine circa .XX.; et sunt merlati per totum et albi. **[3]** Habet autem portas .XII., scilicet tres pro qualibet quadra, et super quamlibet est magnum pallatium ‹et› similiter in quolibet angulo civitatis; in quibus omnibus pallaciis sunt armamenta pro custodia civitatis. **[4]** Sunt eciam strate huius civitatis late, sicque directe protracte quod ab unaquaque portarum eius opposita recte videri potest. **[5]** E‹s›t insuper in medio civitatis pallatium unum magnum, in quo stat campana maxima civitatis. **[6]** Ad quamlibet vero portarum civitatis existunt mille custodes.