**Fr1, 85**

Ci dit li .IIII.XX et .V. chapistre comment le *Grant Caan* se fait garder a .XII.M hommes a cheval qui s’appellent *quesitan*.

**[1]** Or sachiez que le *Grant Caan* se fait par sa grandesce garder a .XII.M hommes a cheval et s’appellent *quesitan*, qui vallent a dire en françois «chevalier feel au seigneur», et ne le fait pas pour doubtance que il ait de nul homme, mais pour hautesce.

**[2]** Et ont ces .XII.M hommes .IIII. chevetaingnes et chascun est chevetain de .III.M hommes. **[3]** Et ces .III.M hommes demeurent ou palés du *Seigneur* .III. jours et .III. nuis et menjüent et boivent leens, et puis .III. jours et .III. nuis s’en vont, et y viennent les autres .III.M hommes et le gardent autant. **[4]** Et puis s’en partent, et reviennent les autres .III.M hommes et le gardent autant, et puis s’en partent et reviennent les autres garder le *Seigneur*, si que il le vont gardant toutes fois .III. a .III. juques a .XII.M, et puis recommencent derechief, et ainsi veit tout l’an.

**[5]** Et quant le *Grant Caan* tient sa table pour aucune court que il face, il siet en telle maniere, car sa table est moult haulte, plus que les autres.

**[6]** Il siet en tramontane si que son vis est encontre midi, et sa premiere fame siet dejouste lui de la senestre partie.

**[7]** Et de la destre partie, auques plus bas, sieent ses filz et ses neveux et ses parens, tous de l’imperial lignie, et sont si bas que leurs chief viennent auques prez des piez du *Grant Sire*. **[8]** Et puis li autre baron sieent aus autres tables plus bas. **[9]** Et ainsi va des fames, car toutes les fames aus filz du seigneur et de ses neveux et de ses autres barons sieent de la senestre partie aussi bas. **[10]** Aprés sieent les autres fames des chevaliers aussi plus bas, car chascun y a son lieu qui est ordené par le seigneur. **[11]** Et sont les tables par tel maniere que le *Grant Sire* les puet tous veoir de l’un chief a l’autre, que moult en y a grant quantité.

**[12]** Et dehors ceste salle mengüent plus de .XL.M hommes, car il y vient moult de gent qui aportent au *Seigneur* moult de presens, et ce sont gens de estranges paÿs qui portent choses estranges.

**[13]** Ou milieu de ceste salle ou le *Grant Caan* tient sa table est une grant poterie de fin or qui bien [tient] de vin tant comme une bouteille communal. **[14]** Et en chascun [coing] de ceste poterie, si en a une mendre, si que le vin de la grant vient aus petites, qui li sont [entour] quant il veut, plaines de bons buvrages d’espices moult fins et de grant vaillance. **[15]** Et se trait le vin de la avec grans vernigaux d’or fin, qui bien sont si grans que .X. personnes en avroient assez a boire. **[16]** Et si mettent ce vernigal entre .II. personnes et puis .II. autres petis hanaps d’or a pié, si que chascun prent du vin ou vernigal qui est entre .II. uns, et aussi en ont les dames les leurs, si que sachiez que ces vernigaux et ces hanaps valent un grant tresor, car le *Grant Caan* en a si grant quantité de celle vesselemente et d’autre d’or et d’argent et d’autre que il n’est nulz qui l’oïst dire et ne le veïst qui le peüst croire. **[17]** Et sachiez que ceulz qui font la creance au *Grant Caan* des viandes et des buvrages sont plusieurs granz barons, et ont tout [fascié] la bouche et les nez avec biaux touaillons de soie et d’or, a ce que leur aleine ne leur odour n’entrast en leur viande ne ens ou buvrage au *Grant Sire*. **[18]** Et quant le *Grant Sire* doit boire, tous les instrumens, dont il y a grant quantité de toutes manieres, commencent a sonner. **[19]** Et quant il tient la coupe en sa main, tous les barons et tous ceulx qui la sont s’agenouillent et font signe de grant humilité.

**[20]** Et adont boit le *Grant Sire*, et toutes les fois que il boit, fait on ainsi comme je vous ay dit. **[21]** Des viandes ne vous conteray mie pour ce que chascun doit croire que il en y a grant habondance de toutes manieres.

**[22]** Et sachiez que nul baron ne chevalier qui la mengüent, il couvient que sa fame y soit aussi admenee avec les autres dames. **[23]** Et quant tous ont mengié et les tables sont ostees, si jouent en la sale devant le *Seignor* et devant tous les autres grant quantité de jougleeurs et de trepeteur et de plusieurs autres manieres de granz experimens. **[24]** Et tuit font grant soulaz et grant feste devant lui et devant tous, si que chascun en rist de la joie et du soulas qui y est. **[25]** Et quant tout ce est fait, si se departent les gens et va chascun a son hostel.