**Fr2, 85**

Comment le *Grant Kaam* se fet garder a .XII. mil hommes a cheval qu’on appelle *questian*. .LXXXV.

**[1]** Or sachiez que le *Grant Kaam* se fait garder por sa grandesce a .XII. mil hommes a cheval, et sont appelé *questiaus*, qui vaut a dire en fran[ç]ois chevaliers feelz au *seigneur*. **[2]** Et ne le fait pas pour doutance que il ait de nul homme, mes pour grant hautesce. **[3]** Et ont les .XII.M. hommes .IIII. chevetaines, car chascun est chevetaines de .III.M. et ces .III.M. demeurent au palais du *Seigneur* .III. jours et .III. nuis, et menjuent et boivent laians. **[4]** Et puis s’en vont et viennent les autres .III.M. et gardent autant; et puis s’en partent et reviennent les autres, si que on le garde toute foiz a .III.M. jusques a .XII. mille: et puis recommencent de rechief, et ainssi vait tout l’an.

**[5]** Et quant le |35b| {Grant} *Grant Kaam* tient sa table por aucune court que il face, il se siet en tel maniere, car sa table est moult haute plus que les autres. **[6]** Il siet en tremontaine, si que son vis est contre midi, et sa premiere fame siet de jouste lui de la senestre partie, et de la destre partie, auques plus bas, sieent ses filz et ses neveus et ses parens, ceus qui sont de l’emperial lingnie, et sont si bas que leur chief vient aus piez du *Grant Sire*. **[7]** Et puis les autres barons sieent es autres tables plus bas. **[8]** Et ainsi vet des fames, car toutes les fames [d]u filz du *Seigneur* et de ses neveus et de ces autres parens seent de la senestre partie, aussi plus bas. **[9]** Et aprés sieent toutes les autres dames des barons et des chevaliers, aussi plus bas, car chascun set son lieu, qui est ordené par le *Seigneur*. **[10]** Et sont les tables en tel maniere que le *Grant Sire* les puet touz veoir d’un chief a l’autre, qui en y a moult grant quantité.

**[11]** Et dehors de ceste sale menjuent plus de .XL.M hommes, car il vient moult de gent qui portent au *Seigneur* moult de presens, et ce sont gens d’estrange païs qui li aportent choses estranges. **[12]** Et eu milieu de ceste sale, ou le *Grant Kaam* tient sa table, est un grant pot de fin or qui bien tient tant de vin comme un bousel communal; et en chascun coing de ce grant pot si a une mendre, si que le vin de la grant vient au pe|tites |35c| qui li sont entour, aussi plaines de bons buvrages d’espices moult fins et de grant vaillance. **[13]** Et se trait le vin de la avec granz vernigaus d’or fin qui bien sont si grans que .X. personnes en auroient assez a boivre. **[14]** Et met l’en se vernigal entre .II. personnes, et puis .II. autres petiz hanas d’or a mances, si que chascuns ‹a› de quoi il prennent du vin vernigal qui est entre .II. .I.; et aussi en ont les dames les leur: si que sachiez que ces vernigaus et ces hanas vallent un grant tresor, car le *Grant Kaam* a si grant quantité de celle vessellemente et d’autre d’or et d’argent qu’il n’est nulz qu’il l’oïst et ne le veïst qui le peust croire. **[15]** Et sachiez que ceulz qui font la creance au *Grant Kaam* de viandes et de buvrages sont pluseurs granz barons, et ont couverte la bouche et le nes de belles touailles d’or et de soie a ce que leur alaine ne leur oudeur n’entrast en la viande ni es buvrages du *Grant Sire*. **[16]** Et quant le *Seigneur* doit boire, touz les estrumenz que il a, dont il a gran quantité de toutes manieres, commencent a sonner; et quant il tient la coupe en main, touz les barons et touz ceus qui y sont s’agenoillent et font signe de grant humilité; et adont boit le *Grant Sire*, et, toutes les foiz que il boit, si fet aussi com vous avez ouÿ. **[17]** Des viandes ne vous conterai mie, pour que chascun doit cro|ire |35d| que il en y a de grant habondance de toutes manieres.

**[18]** Et sachiez que tuit li baron et tuit li chevalier qui la menjuent, que toutes leur fames y menjucent avec les autres dames. **[19]** Et, quant touz ont mengié et les tables sont ostees, si vient en la sale devant le *seigneur* et devant touz les autres grant quantité de jougleours et d’entregetours de maintes pluseurs manieres de grans experimenz, et tuit font grant soulas et grant feste devant lui et devant chascun, si que chascuns en rit et fet joie du soulaz. **[20]** Et quant tout ce est fet, si s’en partent les genz et vait chascuns en son hostel.