**L, 71**

Quomodo statur in mensa in curia *Magni Canis*.

**[1]** Cum aliquibus festivitatibus *Magnus Canis* curiam facit, tali modo tabule ordinantur. **[2]** Est enim altior aliis valde sedes domini, et in septemtrionali parte, iuxta quem (a parte tamen sinistra) stat eius prima uxor, et a parte eius dextra stant filii eius, depressius tamen domino in tantum quod capita eorum ad pedes perveniant domini, et similiter eius nepotes et quicumque ex imperiali stirpe provenerint. Et a parte sinistra, scilicet imperatricis, stant omnes eorum uxores. **[3]** Post hos, adhuc depressius, sedent alii barones, ita tamen quod quilibet a latere dextro, et omnes eorum uxores a parte sinistra, scilicet imperatricis. **[4]** Estque tabula domini in tali posita situ quod videt undique convivantes, licet sit maxima multitudo. **[5]** Extra salam vero domini aliquando commedunt .XLm. personarum. **[6]** Et in medio sale est vas de auro maxime quantitatis competentis vegetis, quod est plenum vino vel aliquo alio bono potu; et in quatuor partibus huius vasis sunt quatuor vasa parva, in quibus continue fluit talis potus, et ex hiis trahitur in nappis maximis aureis, continentibus tantum vini vel potus quantum bene sufficere posset .VIII. vel .X. hominibus competenter. Inter quoslibet ergo duos unum tale nappum ponitur potu plenum; habet insuper quilibet nappum parvum aureum cum manico, cum quo potum ex magno assumens nappo bibere possit. **[7]** Servitores eciam domini qui ferunt fercula portant circha os et nares pannos de serico et auro: quod ideo faciunt ne fercu|la |12| domini inficiantur anhelitu. **[8]** Et dum bibit dominus, omnia simul sonant musica instrumenta seque genuflectunt omnes.